**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Οκτωβρίου 2024, ημέρα Δευτέρα και ώρα 14.05΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κυρίου Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κώδικας Φόρου Προστιθέμενης Αξίας».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κύριος Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Απόστολος Βεσυρόπουλος, Γεώργιος Βλάχος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Ελένη Βατσινά, Μιχαήλ Κατρίνης, Παρασκευάς (Πάρις) Κουκουλόπουλος. Χριστίνα Σταρακά, Νικόλαος Καραθανασόπουλος, Αφροδίτη Κτενά, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς, Ελευθέριος Αυγενάκης και Μάριος Σαλμάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα και καλή αρχή της Β΄ Συνόδου της Κ΄ Κοινοβουλευτικής Περιόδου. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Κώδικας Φόρου Προστιθέμενης Αξίας».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών, κύριος Χρίστος Δήμας. Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να λάβει το λόγο, παρακαλώ, να ενημερώσει τη γραμματεία της Επιτροπής. Ορίστε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, θα ήθελα να θέσω ένα ζήτημα επί της διαδικασίας. Θα μπορούσατε να μας ξεκαθαρίσετε αν θα είναι μόνο μία συνεδρίαση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Θα είναι μία. Αυτό και το έχει ειπωθεί και στη Διάσκεψη των Προέδρων. Επειδή είναι κωδικοποίηση έχει μία συνεδρίαση και θα πάει στην Ολομέλεια την Τετάρτη.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επ’ αυτού, κύριε Πρόεδρε, θα ήθελα να καταθέσω, πριν ξεκινήσουμε, ότι η Πλεύση Ελευθερίας διαφωνεί με αυτή τη διαδικασία. Θεωρούμε ότι θα έπρεπε να υπάρχει μία πληρέστερη διαδικασία συνεδριάσεων στις επιτροπές προτού φτάσει ο Κώδικας στην Ολομέλεια, ούτως ώστε να κληθούν οι φορείς. Ο Φόρος Προστιθέμενης Αξίας, ο ΦΠΑ, είναι ένας πολύ σημαντικός φόρος, επηρεάζει στο σύνολο του όλες τις κοινωνικές ομάδες και πιστεύουμε ότι οι συντελεστές του φόρου είναι πάρα πολύ υψηλοί για την κοινωνία.

Θεωρούμε ότι η Βουλή πρέπει να είναι ανοιχτή και να ακούει τον παλμό της κοινωνίας. Να μην νομοθετεί μέσα από διαδικασίες, οι οποίες είναι κλειστές, με τον τρόπο αυτόν που επιχειρείται τώρα μέσα από μία συνεδρίαση χωρίς ακρόαση φορέων και θα θέλαμε να υπάρχουν εκπρόσωποι από όλες τις κοινωνικές τάξεις, εργαζόμενοι, αγρότες, μικρομεσαίες επιχειρήσεις και ούτω καθεξής. Και λυπούμαστε ιδιαίτερα για τον τρόπο με τον οποίο έχει έρθει ο Κώδικας αυτός. Λυπούμαστε με τον τρόπο που τον συζητάμε στην Επιτροπή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, επειδή αυτό το θέμα τέθηκε και στη Διάσκεψη των Προέδρων η πρόταση του Προέδρου, η οποία ψηφίστηκε από τους Προέδρους των Επιτροπών, ήταν να γίνει μια συνεδρίαση λέει ο κύριος Πρόεδρος «Είναι κωδικοποίηση και δεν αλλάζει κάτι, προτείνω, παρά ταύτα, η συζήτηση να είναι οργανωμένη και ευρύτερη σε σχέση με το άρθρο 111».

Δηλαδή, να τοποθετηθούν οι Εισηγητές, όπως προβλέπει το άρθρο 111 και επιπλέον, ένας ομιλητής από κάθε Κοινοβουλευτική Ομάδα. Διευρύνθηκε περισσότερο από ότι προβλέπει το άρθρο, το αρμόδιο, που λέει πως πρέπει να συζητηθεί η κωδικοποίηση του νόμου. Έχει λυθεί το θέμα στη Διάσκεψη των Προέδρων. Εκεί πέρα δεν υπήρχε αντίρρηση. Ήμουνα μέσα, παρών.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κάτι τελευταίο, κύριε Πρόεδρε. Ναι, αλλά το θέμα είναι ότι η Διάσκεψη των Προέδρων συνεδριάζει κεκλεισμένων των θυρών και οι πολίτες που παρακολουθούν…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ναι, αλλά ήταν η Πρόεδρος σας εκεί πέρα. Ήταν η Πρόεδρός σας και τέθηκε επί του θέματος.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αφήστε με να τελειώσω μια πρόταση. Και εγώ ήμουν και εκφράσαμε τη διαφωνία μας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Διαφωνία δεν εκφράστηκε. Έχω τα πρακτικά μπροστά μας, έχω τα πρακτικά μπροστά, εδώ πέρα. Δεν εκφράστηκε διαφωνία. Πού είναι η διαφωνία;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Την εκφράζουμε τώρα τη διαφωνία μας, λοιπόν. Εκφράστηκε, όμως, και τότε η διαφωνία μας στη διαδικασία αυτή και την εκφράζουμε και τώρα γιατί μας ακούν οι πολίτες. Θεωρούμε ότι αυτός ο τρόπος αντιμετώπισης του νέου φορολογικού κώδικα γίνεται ούτως ώστε να μην συμμετέχουν οι φορείς της κοινωνίας σε ένα θέμα, το οποίο αφορά πάρα πολύ άμεσα την καθημερινότητα των πολιτών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πάρα πολύ ωραία. Σας ακούσαμε, κύριε συνάδελφε. Το θέμα έχει λυθεί στη Διάσκεψη των Προέδρων. Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος, επαναλαμβάνω, θέλει να λάβει το λόγο, παρακαλώ, να ενημερώσει τη γραμματεία της Επιτροπής. Τον λόγο έχει ο Εισηγητής της Πλειοψηφίας, ο κύριος Στυλιανός Πέτσας. Για 10 λεπτά, κύριε συνάδελφε. Έχετε το λόγο.

**ΣΤΥΛΙΑΝΟΣ ΠΕΤΣΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, ένα από τα θέματα που έθιξε ο κύριος Καζαμίας είναι θέμα ευρύτερης συζήτησης, αλλά όχι επί της συζήτησης της κύρωσης νέου Κώδικα, όπως αυτός και θα επιτρέψετε να πω δυο σκέψεις, τις οποίες είχα ήδη ετοιμάσει στη δεύτερη ενότητα της τοποθέτησης μου σήμερα.

Το προτεινόμενο σχέδιο Κώδικα αποτελεί κωδικοποίηση των διατάξεων που διέπουν τον Φόρο Προστιθέμενης Αξίας (ΦΠΑ), έναν από τους σημαντικότερους έμμεσους φόρους και εκτείνεται σε όλο του το περιεχόμενο. Ειδικότερα, μεταξύ άλλων, περιλαμβάνει το πεδίο εφαρμογής, τις φορολογητέες πράξεις και τον τόπο πραγματοποίησής τους, τη γένεση φορολογικής υποχρέωσης, τη φορολογητέα αξία, τη βάση επιβολής του φόρου και του υπολογισμό του, τις απαλλαγές από ΦΠΑ, την τυχόν έκπτωση και την επιστροφή του φόρου, τους υπόχρεους και τις νομικές υποχρεώσεις αυτών και τα ειδικά καθεστώτα ΦΠΑ.

Οι ρυθμίσεις αυτές αποτυπώνονται στην υφιστάμενη νομοθεσία περί ΦΠΑ στο ν. 2859/2000, Α΄ 248 και στα Παραρτήματα αυτού, τα οποία έχουν ως αρχική αναφορά τους τον προϊσχύσαντα ν. 1642/1986 (Α΄ 125) και τα αντίστοιχα Παραρτήματά του, ως βασική υποχρέωση της πατρίδας μας μετά την προσχώρησή της στις Ευρωπαϊκές Κοινότητες τότε, Ευρωπαϊκή Ένωση σήμερα. Στην εν λόγω νομοθεσία στηρίχθηκαν ο μηχανισμός και η λειτουργία του συγκεκριμένου φόρου.

Το σχέδιο του νέου Κώδικα Φόρου Προστιθέμενης Αξίας αποτελείται από εβδομήντα ένα (71) άρθρα και επτά (7) Παραρτήματα, κατανεμημένα σε τρία (3) Τμήματα.

Το παρόν σχέδιο Κώδικα στοχεύει στην επικαιροποίηση και τη βελτίωση της ποιότητας του ρυθμιστικού πλαισίου για τον ΦΠΑ. Αυτή η βελτίωση είναι καθοριστική, μετά από τόσο χρόνια, ώστε η εφαρμογή των σχετικών διατάξεων να διενεργείται σε νομοθετικό περιβάλλον ασφαλές, προκειμένου να διευκολύνονται οι φορολογούμενοι, οι επαγγελματίες του κλάδου όπως οι φοροτεχνικοί αλλά και οι εφαρμοστές του νόμου, Δημόσια Διοίκηση και Δικαιοσύνη. Με τον τρόπο αυτό επιτυγχάνεται ασφάλεια του δικαίου και εμπέδωση σχέσεων εμπιστοσύνης μεταξύ φορολογούμενων και Διοίκησης.

Επομένως, κυρίες και κύριοι συνάδελφοι, τι κάνει αυτό το νομοσχέδιο;

Κωδικοποιεί και επικαιροποιεί τις υφιστάμενες διατάξεις που διέπουν τον ΦΠΑ, χωρίς να επέρχονται ουσιαστικές μεταβολές επί αυτών.

Και τι δεν κάνει; Δεν αλλάζει φορολογικούς συντελεστές, δεν επιβάλει νέους φόρους και για αυτό, σύμφωνα με την έκθεση του Γενικού Λογιστηρίου του Κράτους, από τις διατάξεις του δεν προκαλούνται πρόσθετες δημοσιονομικές επιπτώσεις επί του Κρατικού Προϋπολογισμού και των Προϋπολογισμών των Φορέων της Γενικής Κυβέρνησης.

Πιο αναλυτικά σημειώνω:

Οι διατάξεις του ισχύοντος Κώδικα ΦΠΑ έχουν υποβληθεί κατά τα τελευταία είκοσι τέσσερα (24) έτη, που αυτός εφαρμόζεται, σε πολλαπλές τροποποιήσεις στο περιεχόμενό τους, είτε ευθέως μέσω μεμονωμένων ή και πιο συστηματικών αλλαγών επί διατάξεων του ιδίου του Κώδικα, είτε κατά έμμεσο τρόπο μέσω της εισαγωγής ρυθμίσεων εκτός νομοθεσίας ΦΠΑ, οι οποίες έχουν επηρεάσει ή επιφέρει τροποποιήσεις σε αντίστοιχες ρυθμίσεις περί ΦΠΑ.

Στο πλαίσιο αυτό εντοπίζεται σειρά από διατάξεις που είτε ρυθμίζουν κατά διαφορετικό τρόπο ζητήματα που ρυθμίζει η νομοθεσία περί ΦΠΑ είτε κατ’ αποτέλεσμα επηρεάζουν το ρυθμιστικό πεδίο των διατάξεων περί ΦΠΑ ή καταργούν ρυθμίσεις περί των οποίων, ή υπό τη συνδρομή των οποίων διαλαμβάνει έννομες συνέπειες η νομοθεσία περί ΦΠΑ ή καταργούν όργανα και διαδικασίες που περιλαμβάνει η νομοθεσία αυτή.

Στο πέρασμα των τελευταίων 24 ετών, οι πολλαπλές μεταβολές, στις περιπτώσεις που αφορούν στις ίδιες τις διατάξεις περί ΦΠΑ, είχαν ως χαρακτηριστικό τους ότι εστίαζαν στις κρίσιμες τροποποιούμενες κάθε φορά διατάξεις, χωρίς να λαμβάνουν κατ’ ανάγκη υπόψη εάν λόγω της όποιας νέας ρύθμισης-τροποποίησης, επηρεάζονται αλληλένδετες διατάξεις στον ίδιο τον Κώδικα περί ΦΠΑ.

Επιπλέον, στις όποιες περιπτώσεις νομοθετικών παρεμβάσεων εκτός νομοθεσίας ΦΠΑ, που όμως επηρέαζαν τον ΦΠΑ, δεν ακολουθούσε πάντοτε αντίστοιχη νομοθετική εναρμόνιση, με ανάλογη προσαρμογή του περιεχομένου αλληλένδετων διατάξεων, ή και απαλοιφή των εντός του Κώδικα ΦΠΑ συγκρουόμενων διατάξεων. Χαρακτηριστικά, υπήρξαν νομοθετικές παρεμβάσεις εκτός του Κώδικα ΦΠΑ, όπως ενδεικτικά ριζικές μεταβολές στη φορολογία εισοδήματος και στη νομοθεσία για τα ελληνικά λογιστικά πρότυπα, εισαγωγή του Κώδικα Φορολογικής Διαδικασίας, στο πεδίο εφαρμογής του οποίου εντάχθηκε και ο ΦΠΑ, με πλέγμα διαδικαστικών ή και ουσιαστικών ρυθμίσεων, όπως η παραγραφή και τα πρόστιμα.

Τα προηγουμένως αναφερόμενα εντοπίζονται σε μεγάλο βαθμό και ως αποτέλεσμα της εισαγωγής ρυθμίσεων προς εναρμόνιση της εθνικής νομοθεσίας με το ενωσιακό δίκαιο, αφού, όπως είναι γνωστό, ο ΦΠΑ αντανακλά και αφορά σε ένα πλέγμα ρυθμίσεων που αντιστοιχούν σε ένα κοινό σύστημα φόρου ανάμεσα στα κράτη μέλη της Ευρωπαϊκής Ένωσης (ΕΕ).

Υπό τους όρους αυτούς, η νέα κωδικοποίηση της παραπάνω νομοθεσίας είναι επιβεβλημένη, προκειμένου να επικαιροποιηθεί και να βελτιωθεί η ποιότητα του ρυθμιστικού πλαισίου και να διασφαλιστεί η εφαρμογή των σχετικών διατάξεων σε νομοθετικό περιβάλλον κατά το δυνατόν ασφαλές, προς διευκόλυνση της Διοίκησης αλλά και ενημέρωση και προστασία των φορολογούμενων.

Στο πλαίσιο αυτό, το παρόν σχέδιο Κώδικα ΦΠΑ πρώτο, αποδίδει τις κωδικοποιούμενες διατάξεις με γλωσσική ομοιομορφία, με κατά το δυνατόν εύληπτο και συστηματοποιημένο τρόπο και με αναμόρφωση, όπου απαιτείται, της δομής των άρθρων, των παραγράφων και των εδαφίων, ώστε να αποδίδουν με σαφή και πιο κατανοητό τρόπο το νόημα των κανόνων που εισάγουν.

Δεύτερο, αίρει τις ασυνέπειες, ή τις αναντιστοιχίες στο περιεχόμενο επιμέρους ρυθμίσεων της νομοθεσίας περί ΦΠΑ, κατά τρόπο ώστε οι ρυθμίσεις αυτές να μπορούν να λειτουργούν αυτοτελώς -κανονιστική και ερμηνευτική συνέπεια- και χωρίς, κατ’ ανάγκη, προσφυγή σε άλλες διατάξεις, προκειμένου να αποτυπωθεί και να αποδοθεί η πλήρης ρύθμιση ή το πλήρες και αληθές νόημά της.

Τρίτο, καταργεί πλείστες διατάξεις, ή και ολόκληρα άρθρα της υφιστάμενης νομοθεσίας περί ΦΠΑ είτε λόγω του ότι ελλείπουν, ή έχουν καταργηθεί οι εισαγωγικές, ή κάποιες από τις προϋποθέσεις εφαρμογής τους είτε λόγω του ότι διαπιστώνεται ότι στερούνται αντικειμένου, ή ότι απηχούν ανύπαρκτους πλέον όρους είτε διότι έχουν καταργηθεί σιωπηρά από νεότερες διατάξεις.

Τέταρτο, εισάγει στον Κώδικα, έστω και μερικώς, διατάξεις της συναφούς δευτερογενούς κείμενης νομοθεσίας, όπως ενδεικτικά στα άρθρα 48 και 62, κατά τρόπο ώστε οι διατάξεις που ενσωματώνονται στον Κώδικα να είναι εύληπτες και να αποκτούν κανονιστική και ερμηνευτική αυτοτέλεια,

Πέμπτο, επικαιροποιεί την ονομασία των εμπλεκόμενων οργάνων της Διοίκησης και τις αρμοδιότητές τους, λαμβάνοντας υπόψη τις εκτός του νομικού πλαισίου ΦΠΑ νομικές και οργανωτικές μεταβολές που έχουν επέλθει, με γνώμονα τη δημιουργία συνθηκών ασφάλειας δικαίου για τους εφαρμοστές και τους φορολογούμενους,

Έκτο, προσαρμόζει τον ακολουθούμενο τύπο και τις διαδικασίες στις νέες νομοθετικές συνθήκες που έχουν προκύψει,

Έβδομο, ενσωματώνει στο σύνολο των διατάξεων του Κώδικα τον ρυθμιστικό αντίκτυπο νεότερων ρυθμίσεων που έχουν εισαχθεί σε μεμονωμένες διατάξεις του ΦΠΑ, όπου απαιτείται,

Όγδοο, ενσωματώνει στον Κώδικα τον κανονιστικό αντίκτυπο νεότερων ρυθμίσεων της εθνικής και ενωσιακής τελωνειακής νομοθεσίας,

Ένατο, ενοποιεί την απόδοση όρων που επαναλαμβάνονται στον Κώδικα, με σκοπό την αποκατάσταση της συνολικής νοηματικής αλληλουχίας και συνέπειας, με ιδιαίτερη έκφανση την αντικατάσταση του όρου «Κοινότητα», Ευρωπαϊκή Κοινότητα, από τον όρο Ευρωπαϊκή Ένωση, διατηρώντας, ωστόσο, τον όρο «ενδοκοινοτικός», ως προσδιοριστικό των εντός της Ευρωπαϊκής Ένωσης συναλλαγών, αποκτήσεων και λοιπών πράξεων, καθώς ο εν λόγω όρος διατηρείται ακόμη και σήμερα σε επίπεδο ενωσιακής αλλά και εθνικής, από μέρους των κρατών μελών, νομοθεσίας, προκειμένου να αποφευχθούν σχετικές παρανοήσεις,

Δέκατο, λαμβάνει υπόψη συντελεσθείσες εξελίξεις σε επίπεδο Ευρωπαϊκής Ένωσης, όπως την αποχώρηση του Ηνωμένου Βασιλείου,

Εντέκατο, αποκαθιστά προφανή σφάλματα που επηρεάζουν την απόδοση του περιεχομένου των ρυθμίσεων,

Δωδέκατο, παρουσιάζει τις διαδικαστικού περιεχομένου ρυθμίσεις κατά τρόπο, ώστε να διακρίνονται τα ζητήματα που ρυθμίζονται στον ίδιο τον Κώδικα και εκείνα που αφορούν σε συναφή νομοθετήματα, όπως στον νόμο για τα ελληνικά λογιστικά και στον Κώδικα Φορολογικής Διαδικασίας είτε παραπέμποντας σε αυτούς είτε κωδικοποιώντας, όπου είναι αναγκαίο, ρυθμίσεις του ΚΦΔ είτε των κατ’ εξουσιοδότηση αυτού κανονιστικών αποφάσεων και

δέκα τρίτο, αποτυπώνει στις αρμοδιότητες των οργάνων που αναφέρονται στον Κώδικα τις συντελεσθείσες οργανωτικές μεταβολές.

Μεταξύ των οργανωτικών μεταβολών που λαμβάνονται υπόψη είναι:

α) η αρχικώς με τον ν. 4093/2012 σύσταση της Γενικής Γραμματείας Δημοσίων Εσόδων, με τη συνακόλουθη πρόβλεψη ότι με αποφάσεις του Υπουργού Οικονομικών ή του αρμόδιου Υφυπουργού Οικονομικών περιέρχονται στον Γενικό Γραμματέα Δημοσίων Εσόδων αρμοδιότητες που κατά την κείμενη νομοθεσία ασκούνται από τον Υπουργό Οικονομικών, ή τον αρμόδιο Υφυπουργό ή τους προϊσταμένους των οργανικών μονάδων του Υπουργείου Οικονομικών και αφορούν, μεταξύ άλλων, στην οργάνωση και την άσκηση της φορολογικής διοίκησης και την εφαρμογή της φορολογικής και τελωνειακής νομοθεσίας που άπτεται της είσπραξης εσόδων, χωρίς οι αρμοδιότητες που μεταβιβάζονται να μπορούν να αναμεταβιβασθούν στον Υπουργό Οικονομικών με μεταγενέστερη κανονιστική διοικητική πράξη, ενδεικτικά και επειδή πρόκειται για το 2ο μνημόνιο όπως γνωρίζεται, Παρ. Ε, Υποπαρ. Ε.2., περ. 4, υποπερ. β, ν. 4093/2012,

β) η κατ’ εξουσιοδότηση του ανωτέρω ν. 4093/2012 έκδοση της απόφασης του Υπουργού και του Υφυπουργού Οικονομικών, με την οποία μεταβιβάστηκε στον Γενικό Γραμματέα Δημοσίων Εσόδων σειρά από αρμοδιότητες, μεταξύ των οποίων και ορισμένες που αφορούν στη νομοθεσία περί ΦΠΑ,

γ) η σύσταση της Ανεξάρτητης Αρχής Δημοσίων Εσόδων (ΑΑΔΕ) δυνάμει του ν. 4389/2016, η οποία έχει ως συνεπεία αφενός την υποκατάσταση της Αρχής και του Διοικητή της στη θέση της Γενικής Γραμματείας Δημοσίων Εσόδων και του Γενικού Γραμματέα Δημοσίων Εσόδων, αντίστοιχα, ιδίως παρ. 2 άρθρου 41 ν. 4389/2016, και αφετέρου την προσαρμογή στη νέα πραγματικότητα των όρων και των αρμοδιοτήτων του νόμου περί ΦΠΑ, όπως Δημόσιες Οικονομικές Υπηρεσίες, Τελωνείο, Υπουργός Οικονομικών κ.λπ., στα σημεία που σχετικώς επηρεάζονται όσο και των ακολουθούμενων διαδικασιών,

δ) η μετονομασία του Υπουργείου Οικονομικών σε Υπουργείο Εθνικής Οικονομίας και Οικονομικών, παρ. 1 άρθρου 1 π.δ. 82/2023, και συνεπεία αυτού του Υπουργού Οικονομικών σε Υπουργό Εθνικής Οικονομίας και Οικονομικών.

Επισημαίνεται περαιτέρω ότι, όπου στον ισχύοντα Κώδικα γίνεται αναφορά σε αρμοδιότητα Δημόσιων Οικονομικών Υπηρεσιών (Δ.Ο.Υ.), ή άλλης υπηρεσίας της ΑΑΔΕ, ή σε αρμοδιότητα Προϊσταμένου Δ.Ο.Υ., στον νέο Κώδικα γίνεται αναφορά εν γένει στην ΑΑΔΕ, ή στον Διοικητή της ΑΑΔΕ, καθόσον τα ζητήματα αρμοδιότητας υπηρεσιών και οργάνων της ΑΑΔΕ ρυθμίζονται πλέον από τον ΚΦΔ και τον ν. 4389/2016 και τις κατ’ εξουσιοδότηση αυτών διατάξεις. Διατηρούνται, ωστόσο, περιορισμένες αναφορές σε αρμοδιότητα συγκεκριμένων υπηρεσιών και οργάνων της ΑΑΔΕ, στις περιπτώσεις που η αρμοδιότητα αυτή δεν ρυθμίζεται από το προαναφερόμενο πλαίσιο και ο ορισμός είναι αναγκαίος για τη διευκόλυνση της εκπλήρωσης των υποχρεώσεων των φορολογουμένων, ενδεικτικά άρθρο 31 του σχεδίου του Κώδικα.

Τέλος, αναγκαία συνέπεια της παρούσας κωδικοποίησης αποτέλεσε και η αναρίθμηση των υφιστάμενων άρθρων και παραγράφων, καθώς και η προσαρμογή του περιεχομένου των άρθρων και των εσωτερικών παραπομπών στη νέα κατ’ άρθρο και παράγραφο αρίθμηση.

Κυρίες και κύριοι συνάδελφοι, θα ήθελα να περάσω στην τελευταία ενότητα της σημερινής μου Εισήγησης, τονίζοντας ότι τα φορολογικά έσοδα, ιδίως δε εκείνα από έμμεσους φόρους, θα εξακολουθήσουν και στο πλαίσιο του επόμενου Μεσοπρόθεσμου Δημοσιονομικού – Διαρθρωτικού Προγράμματος 2025-2028, να είναι απολύτως κρίσιμα για την επίτευξη των δημοσιονομικών στόχων.

Ιδίως δε, πρέπει να γίνει κατανοητό από όλους – και να πάψει να γίνεται αντικείμενο μικροπολιτικής και λαϊκίστικης αντιπολίτευσης για την αντιπολίτευση – ότι η σχέση εσόδων άμεσων-έμμεσων φόρων έχει επιδεινωθεί τα τελευταία χρόνια σε βάρος των άμεσων, για μια σειρά από λόγους που κάθε άλλο παρά αντιλαϊκή οικονομική πολιτική δείχνουν.

Πρώτον, ήταν και είναι, συνειδητή επιλογή της Κυβέρνησης του Κυριάκου Μητσοτάκη η μείωση των φόρων στην εργασία. Μειώθηκαν πάνω από 50 φόροι και ασφαλιστικές εισφορές, προκειμένου να αρθούν βάρη της προηγούμενης δεκαετίας της δημοσιονομικής κρίσης, να υπάρχει πιο δίκαιη κατανομή των φορολογικών βαρών και να μειωθεί η ανεργία. Όπως και έγινε καθώς, πλέον, έχει υποχωρήσει σε μονοψήφια επίπεδα, από το 18% περίπου που την παραλάβαμε το 2019 και αναμένεται να διαμορφωθεί στο 8,5% το 2028. Άρα, εφόσον μειώθηκαν οι άμεσοι φόροι, είναι λογικό να χειροτερεύει η σχέση άμεσων-έμμεσων φόρων.

Δεύτερον, οι έμμεσοι φόροι, ΦΠΑ και λοιπών ειδικών φόρων κατανάλωσης, παραμένουν σε σχετικά υψηλά επίπεδα λόγω της παραοικονομίας και της φοροδιαφυγής, που παρά τη μείωσή τους τα τελευταία χρόνια, παραμένουν σε υψηλά για χώρα της Ευρωζώνης επίπεδα. Το γεγονός αυτό, αντικατοπτρίζεται στην υψηλή ιδιωτική κατανάλωση, που δεν δικαιολογείται από τα δηλωθέντα εισοδήματα, όπως έχει επισημανθεί και από τον διοικητή της Τράπεζας της Ελλάδος. Άρα, εφόσον υπάρχει αυτό το φαινόμενο, πολύ πιο έντονο από άλλες χώρες της Ευρωζώνης, είναι εύλογο επίσης να έχουμε, εξ’ αυτού του λόγου, μια χειρότερη σχέση άμεσων-έμμεσων φόρων στην Ελλάδα.

Τρίτον, οι έμμεσοι φόροι αυξήθηκαν σημαντικά τα τελευταία χρόνια λόγω εξωγενών παραγόντων, κυρίως δε λόγω της ενεργειακής κρίσης που εκτόξευσε τις τιμές του ηλεκτρισμού και των καυσίμων και, συνεπώς, και των ΕΦΚ και του ΦΠΑ αυτών. Επειδή, η εκ των υστέρων, μέσω έκτακτης νομοθεσίας, επιστροφή των υπερκερδών των συναφών επιχειρήσεων, παρόχων ηλεκτρικής ενέργειας και διυλιστηρίων, δεν απομείωσε τους έμμεσους φόρους που αρχικά κατέβαλαν οι πολίτες, εξηγεί επίσης, εν μέρει, την επιδείνωση της σχέσης άμεσων-έμμεσων φόρων, ασχέτως αν η Κυβέρνηση φρόντισε να επιστρέψει στην κοινωνία μέσω στοχευμένων παρεμβάσεων μέρος των φόρων που αρχικά κατέβαλλαν.

Τέταρτον, η επίτευξη ρεκόρ τα τελευταία χρόνια σε τουριστικές αφίξεις και εισπράξεις, συνεπάγεται αυξημένη κατανάλωση από κατοίκους εξωτερικού που αύξησαν τα δημόσια έσοδα από έμμεσους φόρους, δηλαδή, ΦΠΑ και λοιπούς ειδικούς φόρους κατανάλωσης. Άρα, και αυτός ο παράγοντας, συμβάλλει στην επιδείνωση της σχέσης άμεσων-έμμεσων φόρων.

Κυρίες και κύριοι συνάδελφοι, τα λέω αυτά σήμερα που επεξεργαζόμαστε στην επιτροπή μας την κύρωση του Κώδικα ΦΠΑ, ακριβώς για να μην συζητούμε επί μύθων και μη-επιστημονικά τεκμηριωμένων απόψεων που μας αποτρέπει να επικεντρωθούμε στα βασικά διλήμματα. Και μεταξύ αυτών, κορυφαία είναι το εξής: θέλουμε να μειώσουμε μόνιμα, αλλά με βιώσιμο δημοσιονομικά τρόπο, τους φόρους γενικά, ή τον ΦΠΑ, ή τυχόν άλλους ΕΦΚ ειδικότερα; Και αν θέλουμε, μπορούμε;

Και στα δύο ερωτήματα, κυρίες και κύριοι συνάδελφοι, υποστηρίζω ότι προσήκει καταφατική απάντηση.

Στο μεν πρώτο, όπως πολλοί από εσάς γνωρίζετε, είμαι διαχρονικά υπέρμαχος της μεγάλης μείωσης της φορολογικής επιβάρυνσης στην πατρίδα μας. Και αυτό προκειμένου να έρθει στην επιφάνεια οικονομική δραστηριότητα, εισοδήματα και φορολογητέα ύλη, που σήμερα κρύβονται στη σκιά της παραοικονομίας, να γίνουν πιο ανταγωνιστικές οι ελληνικές επιχειρήσεις μέσω της μείωσης του μη-μισθολογικού κόστους της εργασίας, να μειωθεί η ανεργία και να αυξηθούν οι μισθοί, να προσελκυστούν αλλοδαποί εργαζόμενοι, ιδίως υψηλόβαθμα στελέχη και ψηφιακοί νομάδες, στη χώρα μας σε ένα παγκοσμιοποιημένο οικονομικό περιβάλλον, να πάψουμε να απομυζούμε τους μισθωτούς και τους συνταξιούχους, γιατί η υψηλή φορολογία δίνει κίνητρο απόκρυψης εισοδημάτων σε άλλους συμπολίτες μας που επιδίδονται στο ακραία αντικοινωνικό σπορ της φοροδιαφυγής.

Στο δεύτερο ερώτημα, αν μπορούμε δηλαδή να μειώσουμε τους φόρους, πάλι η απάντηση πρέπει να είναι καταφατική.

Το νέο πλαίσιο δημοσιονομικών κανόνων της ΕΕ και της Ευρωζώνης βάζει «φρένο» στην αύξηση των δαπανών. Γεγονός που αναδείχθηκε και στην Επιτροπή μας την προηγούμενη Παρασκευή 4 Οκτωβρίου 2024, όταν έγινε η συζήτηση επί του επόμενου Μεσοπρόθεσμου Δημοσιονομικού – Διαρθρωτικού Προγράμματος 2025-2028. Σε μια οικονομία όπως η Ελληνική - που αναμένεται να αναπτύσσεται με ρυθμό ταχύτερο από το μέσο όρο των εταίρων μας στην ευρωζώνη – τα φορολογικά έσοδα θα συνεχίσουν να αυξάνονται λόγω της ανάπτυξης. Αφού στο άλλο σκέλος του Προϋπολογισμού, τις δαπάνες, έχει πλέον μπει «φρένο», είναι εξαιρετικά πιθανό να επιτυγχάνεται υπέρβαση του στόχου του πρωτογενούς πλεονάσματος, ο οποίος ήδη είναι υψηλός. Η υπέρβαση λοιπόν του δημοσιονομικού στόχου, συντεταγμένα, συνεκτικά, με διάλογο με την κοινωνία και την αγορά, μπορεί να «μοιραστεί», ώστε ένα μέρος του να πηγαίνει στην ταχύτερη του προβλεπόμενου στόχου μείωσης του δημοσίου χρέους και το άλλο μέρος στη μόνιμη μείωση φόρων που επιθυμούμε.

Εδώ πράγματι υπάρχει πεδίον δόξης λαμπρό να συζητήσουμε, με προσήλωση στη δημοσιονομική υπευθυνότητα που χτίζει την εμπιστοσύνη, γιατί θα πρέπει να μειώσουμε εκείνον, αντί του άλλου φόρου και πόσο, αλλά και γιατί πρέπει να μειώσουμε γρήγορα το δημόσιο χρέος που επιβαρύνει τις επόμενες γενιές με βάρη, για τα οποία δεν φέρουν καμία ευθύνη, καθώς αντικειμενικά δεν είχαν κανένα λόγο στη λήψη αποφάσεων που τα δημιούργησαν.

Κλείνω κ. Πρόεδρε, ευχαριστώντας την Κεντρική Επιτροπή Κωδικοποίησης για το έργο της και καλώντας όλες τις πτέρυγες της Βουλής να υπερψηφίσουν τον παρόν Κώδικα ΦΠΑ που εισάγεται με το υπό συζήτηση νομοσχέδιο.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Βατσινά.

**ΕΛΕΝΗ ΒΑΤΣΙΝΑ (Ειδική Αγορήτρια της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Κύριε Πρόεδρε, κυρίες και κύριοι συνάδελφοι, να ξεκινήσω από το δεδομένο, ότι το ΠΑΣΟΚ δεν αμφισβητεί ούτε την αναγκαιότητα να κωδικοποιείται σωστά η ελληνική νομοθεσία, ούτε φυσικά αμφισβητεί ορισμένες αυτονόητες αλλαγές που πρέπει να αποτυπωθούν για τον εκσυγχρονισμό της ορολογίας και του γράμματος του νόμου. Θα πρέπει να παρατηρήσουμε, όμως, ότι η Κυβέρνηση επιδίδεται συστηματικά το τελευταίο διάστημα σε μία τακτική, προβάλλει το νοικοκύρεμα για τη νομοθεσία και τους κώδικες, όμως, μέσα από αυτή τη τακτική υποκρύβονται αλλαγές και τροποποιήσεις που εξυπηρετούν και πάλι ορισμένες κοινωνικές ομάδες, συγκεκριμένες κοινωνικές ομάδες και σίγουρα όχι τους πολλούς. Αυτή η κατά παραγγελία νομοθέτηση θα πρέπει κάπως να σταματήσει και θα πρέπει να σας απασχολήσει επίσης, ότι έχει αρχίσει να γίνεται αντιληπτό και στην κοινωνία. Το ίδιο ακούσαμε και για τη κατάργηση τέλους χαρτοσήμου, ότι θα το καταργήσετε και θα νοικοκυρέψετε τον Κώδικα, αλλά περάσατε νέες συναλλαγές που θα επιβαρύνουν τους πολίτες και εξαιρέσατε με πλαφόν ορισμένες συναλλαγές μεγάλων επιχειρήσεων από το νέο τέλος.

Να έρθω λοιπόν και στο παρόν κείμενο που καλούμαστε σήμερα να αποδεχθούμε στο σύνολό του, όλα ή τίποτα. Θεωρεί η Κυβέρνηση, ότι δεν θα κληθεί να απαντήσει για τη πολιτική απόφαση ο Κώδικας ΦΠΑ της χώρας να εισάγεται με τη διαδικασία αυτή; Ακόμα και αν έμενε ίδιο και απαράλλακτο το κείμενο του Κώδικα, δεν θεωρεί η Κυβέρνηση, ότι ήρθε η ώρα να συζητήσουμε επιτέλους το θέμα του ΦΠΑ για τις μειώσεις του, είναι λογικό να εκσυγχρονίσουμε τον κώδικα ΦΠΑ χωρίς διαβούλευση; Παραλείπεται αυτή τη διαδικασία, μία από τις πιο άμεσες και καίριες εκφράσεις της δημοκρατίας μας. Και ο λόγος; Ο λόγος είναι, ότι ξέρετε τι θα διαβάσετε, όπως ξέρετε και τι θα σας πουν οι φορείς, τους οποίους δεν ακούσαμε επίσης λόγω της διαδικασίας αυτής. Σε μια τόσο κρίσιμη για τη χώρα συγκυρία, με την ακρίβεια στα ύψη, με στεγαστική κρίση, με δημογραφικές απώλειες και εν μέσω της εξαιρετικά δύσκολης κατάστασης στη Μεσόγειο, που κινδυνεύει να λάβει παγκόσμιο χαρακτήρα, εμείς δεν συζητάμε το τρόπο που θα θέσουμε τις βάσεις για τη φορολογική ελάφρυνση των πολιτών αυτής της χώρας.

Η Κυβέρνηση καλλιεργεί κλίμα αισιοδοξίας, αλλά τα προβλήματα βρίσκονται στη πόρτα μας. Το εμπορικό έλλειμμα διευρύνθηκε 9,6% σε ετήσια βάση, προσεγγίζοντας τα 19,4 δισεκατομμύρια ευρώ. Το κρατικό χρέος, σε απόλυτα μεγέθη, διογκώνεται μέσω του ενδοκυβερνητικού δανεισμού με διαθέσιμα των φορέων του δημοσίου που αγγίζουν επίπεδα ρεκόρ. Καταγράφεται μείωση της ρευστότητας για σχεδόν 6 στις 10 επιχειρήσεις, την ώρα που τα υπερκέρδη των τραπεζών διευρύνονται. Δέκα δισεκατομμύρια ευρώ από το Ταμείο Ανάκαμψης πήγαν σε 350 επιχειρήσεις, κατά κύριο λόγο μεγάλες και μόλις 1,5 δισεκατομμύρια ευρώ κατευθύνθηκε σε μικρομεσαίες επιχειρήσεις. Σε αυτό το περιβάλλον η ελληνική κοινωνία αναζητά λύσεις και θέλει συγκεκριμένο προγραμματικό λόγο και δυστυχώς παίρνει την απάντηση όχι.

Κλείνοντας, κύριε Πρόεδρε, το ΠΑΣΟΚ χθες είχε ραντεβού με την ιστορία του και με το λαό, ένα ραντεβού που περισσότεροι από 300.000 άνθρωποι έδωσαν το παρών, επειδή επιθυμούν το μέλλον της δημοκρατικής παράταξης να είναι ανοδικό και δυναμικό, επειδή αγωνιούν για το μέλλον, επειδή επιθυμούν ένα ισχυρό ΠΑΣΟΚ, που σήμερα θα είναι Αντιπολίτευση και αύριο κυβέρνηση. Οι 300.000 αυτοί άνθρωποι, επιβεβαίωσαν, ότι οι δημοκρατικές διαδικασίες συνεχίζουν να έχουν την τιμητική τους και επιβεβαίωσαν, ότι οι πολιτικές που χαράσσει το ΠΑΣΟΚ συνεχίζουν να έχουν τη σπουδαία αξία για τον τόπο τους.

Το ΠΑΣΟΚ είχε προτείνει την έκτακτη μείωση του ΦΠΑ σε βασικά είδη διατροφής, μας το αρνήθηκε η Κυβέρνηση ως αποτυχημένο μέτρο στην Ισπανία, όπου, όμως, η Ισπανική Δεξιά ζητά από την Σοσιαλιστική Κυβέρνηση να το συνεχίσει για περισσότερο χρόνο και σε περισσότερα προϊόντα. Το ΠΑΣΟΚ είχε προτείνει την έκτακτη φορολόγηση των υπερκερδών μεγάλων επιχειρήσεων, που εκμεταλλεύονται μια αγορά που μόνο ελεύθερα δεν λειτουργεί. Το ΠΑΣΟΚ είχε προτείνει να μπουν κανόνες και αυτός είναι ο πυρήνας της δικής μας ιδεολογίας, αγορά με κανόνες χωρίς να υπάρχει κερδοσκοπία. Γι’ αυτό η φορολόγηση των υπερκερδών έπρεπε να έχει ήδη ξεκινήσει από το τομέα ενέργειας και από τις τράπεζες.

Έχει επιλογές η Κυβέρνηση αν την ενδιαφέρει η δημοσιονομική ασφάλεια του τόπου. Εκτός αν την ενδιαφέρει μόνο η επιφανειακή διαχείριση και το ροκάνισμα του χρόνου της τετραετίας. Αλλά και στον κόσμο της εργασίας που πρέπει να τον προστατεύσουμε προτείναμε την τιμαριθμιτική αναπροσαρμογή της φορολογικής κλίμακας, ώστε τα εισοδήματα να μην επηρεάζονται από τον πληθωρισμό. Φωνή βοώντος εν τη ερήμω. Όλα αυτά, όπως επίσης και ο σχολιασμός των άρθρων μέσα σε λίγα λεπτά μέσα από διαδικασίες αιφνιδιασμού και fast track είναι αδύνατον να συζητηθούν. Θα επιφυλαχθώ λοιπόν για τα περαιτέρω και για τη θέση του ΠΑΣΟΚ επί της αρχής κύριε Πρόεδρε, για την Ολομέλεια της Τετάρτης. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κυρία συνάδελφε. Θα δώσω τώρα το λόγο, στον Ειδικό Αγορητή της Κοινοβουλευτικής Ομάδας «ΣΠΑΡΤΙΑΤΕΣ», τον κύριο Αθανάσιο Χαλκιά, γιατί μετά έχει άλλη υποχρέωση σε άλλη Επιτροπή και με τη συναίνεση των κυρίων συναδέλφων βουλευτών του κ. Τσοκάνη και του κ. Μαμουλάκη. Κύριε Χαλκιά, έχετε το λόγο.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ κύριε Πρόεδρε. Θέλω να ευχαριστήσω θερμά τους δύο συναδέλφους μου για την εξυπηρέτηση.

Κυρίες και κύριοι συνάδελφοι. Το υπό συζήτηση νομοσχέδιο αφορά στη νέα κωδικοποίηση των διατάξεων του Κώδικα Φόρου Προστιθέμενης Αξίας. Έναν κώδικα που κυρώθηκε πριν 24 χρόνια και επί του οποίου έχουν γίνει τόσο πολλές τροποποιήσεις και προσθήκες που είναι πραγματικά ακατανόητος. Πολλές φορές η διαχρονικές τροποποιήσεις του κώδικα ΦΠΑ έχουν οδηγήσει σε αντικρουόμενες ερμηνείες, με αποτέλεσμα οι λογιστές φοροτεχνικοί να συναντούν σημαντικά εμπόδια στην εκτέλεση των καθηκόντων τους, ενώ πληθώρα επιχειρηματιών λειτουργεί υπό συνθήκες αβεβαιότητας. Γι’ αυτό θα έπρεπε να έχει ζητηθεί η γνώμη αυτών των επαγγελματιών πριν κατατεθεί στη Βουλή το παρόν νομοσχέδιο. Αλλά, η Κυβέρνηση επέλεξε να μην το θέσει καν σε διαβούλευση, να το καταθέσει κλασικά Παρασκευή μεσάνυχτα και να το συζητούμε σήμερα ημέρα Δευτέρα, χωρίς καν να προβλέπονται παραπάνω συνεδριάσεις της Επιτροπής ώστε να καλέσουμε τους άμεσα ενδιαφερόμενους να μας πουν εάν όντως επιλύονται όσα λέει ο Υπουργός ότι επιλύονται με το συγκεκριμένο νομοθέτημα. Είναι επιεικώς απαράδεκτο να μην εισέρχεται σε δημόσια διαβούλευση ένα τέτοιου τύπου νομοσχέδιο. Ναι μεν πρόκειται για απλή κωδικοποίηση υφιστάμενων διατάξεων, αλλά ενδεχομένως να υπάρχουν και άλλα ζητήματα που πρέπει να επιλυθούν αναφορικά με τον Φόρο Προστιθέμενης Αξίας. Ζητήματα που δεν είμαστε σε θέση να γνωρίζουμε, παρά γνωρίζουν άρτια οι επαγγελματίες φοροτεχνικοί. Αυτοί χρησιμοποιούν καθημερινά το σύστημα, αυτοί καλούνται να βγάλουν το φίδι από την τρύπα και πολλές φορές αυτοί καλούνται να ενημερώσουν τις επιχειρήσεις που αναλαμβάνουν.

Δεν θα έπρεπε λοιπόν να τους έχουμε μαζί μας σήμερα;

Ενδεικτικές του χάους που έχει δημιουργηθεί αποτελούν οι καταγγελίες φοροτεχνικών ότι το υφιστάμενο πλαίσιο είναι ασαφές, ειδικά σε ότι αφορά εισαγωγές και εξαγωγές προϊόντων και υπηρεσιών. Στα πλαίσια της παγκοσμιοποιημένης οικονομίας, επιλύεται το πρόβλημα της ασάφειας με το παρόν νομοσχέδιο; Δεν γνωρίζουμε. Γιατί ο Υπουργός δεν μπορεί να ξέρει. Λυπάμαι που το λέω, αλλά δεν μπορεί να ξέρει γιατί δεν είναι αυτή η δουλειά του. Εάν δεν ακούσουμε από τα χείλη αυτών που χειρίζονται καθημερινά τέτοιες καταστάσεις ότι το πρόβλημα λύνεται, ότι το νομοσχέδιο όντως είναι βελτιωτικό γι’ αυτούς και τις επιχειρήσεις που συμβουλεύουν, δεν μπορούμε να κρίνουμε τη χρησιμότητά του. Όλοι θέλουμε να λυθεί το θέμα, όλοι επιθυμούμε να δούμε ένα σαφές και κατανοητό νομικό πλαίσιο που να διέπει τις συναλλαγές, αλλά θα πρέπει να ακούμε αυτούς που πραγματικά ζουν μέσα στο πρόβλημα.

Ζητώ έστω και τώρα να δώσει μία γνωμοδότηση επί του νέου νομοσχεδίου το Οικονομικό Επιμελητήριο Ελλάδας. Τουλάχιστον αυτό.

Για τη στάση μας επί του νομοσχεδίου, επιφυλάσσομαι για την Ολομέλεια. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε κύριε συνάδελφε. Και συνεχίζουμε με τον Ειδικό Αγορητή της Κοινοβουλευτικής Ομάδας του Κομμουνιστικού Κόμματος Ελλάδας, τον κ. Χρήστο Τσοκάνη.

**ΧΡΗΣΤΟΣ ΤΣOΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ κύριε Πρόεδρε. Τώρα τι να πει κανείς, αν αναλογιστεί ότι ακούγονται και στις Επιτροπές και στις Ολομέλειες συχνά πυκνά από κόμματα που έχουν κυβερνήσει ή συγκυβέρνηση ή από ανθρώπους που έχουν περάσει μέσα από υπουργικούς θώκους κριτική σε νομοσχέδια, διατάξεις, που όλοι έχουν βάλει φαρδιά πλατιά την υπογραφή τους όλο το προηγούμενο διάστημα. Ξέρετε και μόνο ότι αναγκάζετε η Κυβέρνηση κάτω από την πίεση να προχωρήσει σε αυτή την κωδικοποίηση του ΦΠΑ, αποδεικνύει ότι δεκαετίες τώρα η ασάφεια κυριαρχούσε σε όλα τα μήκη και πλάτη του φορολογικού συστήματος.

Οι επανειλημμένες και επαναλαμβανόμενες διαρκείς αλλαγές οδηγούν σε αδιέξοδο, φορολογούμενους, λογιστές και μικρούς αυτοαπασχολούμενους στο χώρο. Οι δυσκολίες στην εφαρμογή της νομοθεσίας, αλλά και τα τεράστια πρόστιμα έχουν οδηγήσει σήμερα την Κυβέρνηση να προχωράει σε αυτή τη διαδικασία της κωδικοποίησης του ΦΠΑ χωρίς όμως επί της ουσίας να λύνει κανένα πρόβλημα και χωρίς επί της ουσίας να δίνει καμία λύση στο ρόλο που είναι φοροεισπρακτικός από τα πλατιά λαϊκά στρώματα και τον άδικο ταξικό φόρο.

Παρόλα αυτά όμως θα ξεκινήσω την εισήγησή μου από ένα πολύ σημαντικό γεγονός που είναι άρρηκτα δεμένο με τους φόρους, γιατί είμαστε «αιμοδότες» του ΝΑΤΟ, των Ηνωμένων Πολιτειών και των ιμπεριαλιστικών πολέμων. Οπότε σήμερα επειδή συμπληρώνεται ακριβώς ένας χρόνος από την έναρξη των εχθροπραξιών του κράτους «δολοφόνου γενοκτονού» του Ισραήλ σε βάρος του παλαιστινιακού λαού, πλέον κανείς δεν μπορεί να αμφισβητήσει τα σχέδια και τις ορέξεις των ιμπεριαλιστικών δυνάμεων στη Μέση Ανατολή.

Αυτό το μαρτυρούν οι 40.000 περίπου νεκροί παλαιστίνιοι, οι κατεστραμμένες πόλεις, καθώς και οι ξεριζωμένοι πληθυσμοί της περιοχής. Στο «κράτος δολοφόνο» του Ισραήλ που εδώ και δεκαετίες κατέχει παράνομα εδάφη στην Παλαιστίνη, το Λίβανο και τη Συρία τους έχουν ανοίξει οι ορέξεις για ασταμάτητο αιματοκύλισμα με τις πλάτες των ΗΠΑ, του ΝΑΤΟ, της Ευρωπαϊκής ένωσης και ολόκληρης της Μέσης Ανατολής.

Θέλουμε από την επιτροπή της Βουλής να καταγγείλουμε τις τεράστιες ευθύνες της Κυβέρνησης, αλλά και όλων των άλλων κομμάτων του «νατοϊκού τόξου» που έχουν μετατρέψει τη χώρα μας σε ένα απέραντο «νατοϊκό στρατηγείο» και μάλιστα τηρούν επικίνδυνα σιγή ιχθύος για τις εξελίξεις. Η Κυβέρνηση Νέας Δημοκρατίας μάλιστα σε ρόλο σημαιοφόρου δίνει γη και ύδωρ στους φονιάδες των λαών οδηγώντας τη χώρα μας στο στόμα του λύκου, λόγω της βαθιάς εμπλοκής στον πόλεμο με την ανησυχία του λαού να μεγαλώνει καθημερινά και η πατρίδα μας να γίνεται στόχος των αντιποίνων.

Επιβάλλεται λοιπόν σήμερα η Ελλάδα να βγει από αυτούς τους ιμπεριαλιστικούς πολέμους. Ο λαός μας να μην γίνει κρέας στα κανόνια της αστικής τάξης των Κυβερνήσεων και των ιμπεριαλιστικών συμμάχων της. Να πάψει η γενοκτονία του παλαιστινιακού λαού και κάθε στήριξη του «κράτους τρομοκράτη» του Ισραήλ, η χώρα μας να απεμπλακεί από τους ιμπεριαλιστικούς πολέμους σε Ουκρανία και Μέση Ανατολή. Να επιστρέψουν η φρεγάτα «Σπέτσες» και όλο το στρατιωτικό προσωπικό από την αποστολή «ασπίδες» όπως και να κλείσουν όλες οι αμερικανικές και νατοϊκές στρατιωτικές βάσεις και υποδομές στην πατρίδα μας. Ιδού η Ρόδος ιδού και το πήδημα. Τα άλλα κόμματα δεν θέλουν να τοποθετηθούν για τις εξελίξεις;

Η σημερινή συζήτηση γίνεται στον απόηχο του νέου Μεσοπρόθεσμου Δημοσιονομικού Διαρθρωτικού σχεδίου 2025-2028 που δεσμεύει με το έτσι θέλω για την επόμενη τετραετία το λαό μας με ματωμένα πλεονάσματα, καθήλωση των μισθών και φοροαφαίμαξη των νοικοκυριών. Κάνει ξεκάθαρο τον προσανατολισμό της Κυβέρνησης μέσα από έναν αντιλαϊκό οδικό χάρτη, ώστε να ξεζουμίζει το λαό μας και να πετυχαίνει με τα ματωμένα πλεονάσματα και μέσα στα πλαίσια των προαπαιτούμενων του Ταμείου Ανάκαμψης που όλοι το επικαλείστε. Όλα τα κόμματα μιλάνε για το Ταμείο Ανάκαμψης που μπουκώνει με ζεστό χρήμα τις πολυεθνικές και τα μονοπώλια. Και όλοι μιλάτε για τον τρόπο που θα διευκολύνουμε το Ταμείο Ανάκαμψης, αλλά και την Κυβέρνηση έτσι ώστε να ανοίξει η κάνουλα του χρήματος στις πολυεθνικές και τα μονοπώλια, όπως και των δημοσιονομικών κανόνων της Ευρωπαϊκής Ένωσης.

Τα φορολογικά έσοδα αλλά και τα έσοδα από τον ΦΠΑ θα αυξάνονται διαρκώς με το λαό μας να πληρώνει το μάρμαρο, αφού θα συνεχίσει να ποτίζει με το 95% των άμεσων και έμμεσων φόρων τα έσοδα του προϋπολογισμού. Αυτή τη στιγμή που τι γίνεται; Το μεγάλο κεφάλαιο απολαμβάνει φοροαπαλλαγές και ελαφρύνσεις. Αλήθεια, γιατί δεν μιλάτε για το μεγάλο κεφάλαιο και τις πολυεθνικές; Προνομιακό επενδυτικό περιβάλλον και επιδοτήσεις, διευκολύνσεις και μπούκοβο με ζεστό κρατικό χρήμα. Σε αυτή την κατεύθυνση θα συνεχίσουν οι φοροαπαλλαγές στους εφοπλιστές. Όμως, κουβέντα για τους εφοπλιστές. Θα συνεχιστεί το προνομιακό περιβάλλον των στρατηγικών επενδυτών. Όμως, κουβέντα για τους στρατηγικούς επενδυτές.

Θα συνεχίσει η επιτάχυνση των ιδιωτικοποιήσεων, η μείωση των ασφαλιστικών εισφορών και η καθήλωση των μισθών και των συντάξεων. Μπορεί κάποιος να αναλογιστεί ότι ακόμα και από αυτή τη μικρή, την ελάχιστη αύξηση που πήραν οι μισθοί και οι συντάξεις, σχεδόν το ένα τρίτο πηγαίνει σε άμεση φορολογία.

Έτσι, λοιπόν, αυτή τη στιγμή εισηγμένοι επιχειρηματικοί όμιλοι στο χρηματιστήριο είδαν τα κέρδη τους να εκτοξεύονται κατά 20% το πρώτο εξάμηνο του 2024 φτάνοντας περίπου τα 6 δισ. ευρώ. Την ίδια στιγμή, όμως, στα λαϊκά νοικοκυριά ο μισός μισθός και πλέον φεύγει για τρόφιμα και στέγη, με χιλιάδες οικογένειες να περικόπτουν ακόμα και από τις βασικές τους ανάγκες, το ψωμί, τα φρούτα και τα βασικά είδη, έτσι ώστε να βγάλουν το μήνα.

Οι μεγάλοι μονοπωλιακοί όμιλοι στην ενέργεια, τα τρόφιμα, και τα φάρμακα, οι τράπεζες, απολαμβάνουν φοροασυλία, τη στιγμή που οι μικροί αυτοαπασχολούμενοι στενάζουν κάτω από την πόρτα της κυβερνητικής αφαίμαξης μέσω φόρων, των προστίμων και του ψηφιακού λαβύρινθου που τους οδήγησε σε μαρασμό, λουκέτα και χρεοκοπία η τελευταία νομοθεσία σας.

Έχετε αναρωτηθεί τι έσοδα αποκομίζει σήμερα η Κυβέρνηση από το επίδομα αλληλεγγύης που καταργήθηκε και χάθηκε για όλους τους μικρούς αυτοαπασχολούμενους; Έχετε αναλογιστεί τι έσοδα αποκομίζει η Κυβέρνηση και το Υπουργείο από την επιδότηση ενοικίου που χάθηκε για όλους τους μικρούς αυτοαπασχολούμενους; Έχετε αναλογιστεί τι τεράστια έσοδα αποκομίζει η Κυβέρνηση και το Υπουργείο από το επίδομα παιδιών που χάθηκε ή εξανεμίστηκε ή μειώθηκε σημαντικότατα μετά την τεκμαρτή φορολόγηση των ελευθέρων επαγγελματιών ή μήπως δεν μειώθηκε και το επίδομα παιδιού και τα επιδόματα ενοικίου καταργήθηκαν από αυτά τις μικρές αυξήσεις ψίχουλα των συνταξιούχων και των μισθωτών;

Αυτή τη στιγμή, ο λαός στενάζει, τα βγάζει δύσκολα και είναι αγανακτισμένος. Αν γυρίσει κάποιος στις λαϊκές αγορές θα δει πόσοι οι πάγκοι έχουν εγκαταλείψει το χώρο τους, πόσοι λαϊκατζήδες κλείνουν καθημερινά. Πόσοι μικροί αυτοαπασχολούμενοι στενάζουν. Η κυβέρνηση μπορεί να περηφανεύεται για τα πλεονάσματα των 7 δις κάθε χρόνο, για τη φοροληστεία που εκτοξεύεται σε πάνω από 60 δις και τα νέας κοπής πράσινα χαράτσια, τα συγχαρητήρια, όμως, δεν τα παίρνει από τον ελληνικό λαό. Τα παίρνει από το κεφάλαιο και τα μονοπώλια.

Ο ελληνικός λαός υποφέρει και στενάζει και βρίσκεται καθημερινά σε αδιέξοδο, ακούγοντας και βλέποντας ότι οι μισθοί το 2028 θα φτάσουν εκεί που ήταν το 2011 με όλο το αντεργατικό οπλοστάσιο στα χέρια της μεγαλοεργοδοσίας, με συνταξιούχους που θα πάρουν αυξήσεις δύο φορές κάτω από τον πληθωρισμό, με αυτοαπασχολούμενους και επαγγελματίες να πληρώνουν τριπλή φορολογία για εισοδήματα που δεν έχουν, με αγρότες να έρχονται αντιμέτωποι με μια πιο εχθρική Κοινή Αγροτική Πολιτική, με κόφτες δαπανών ακόμα και για τις στοιχειώδεις λαϊκές ανάγκες και το αστικό κράτος να ανοίγει νέα πεδία εμπορευματοποίησης και κερδοφορίας σε υγεία, πρόνοια, παιδεία, πολιτική προστασία, νερό και ενέργεια.

Με τους εργαζόμενους και τα λαϊκά στρώματα να πληρώνουν σταθερά πάνω από 7 δις το χρόνο για νατοϊκούς σκοπούς και την ίδια ώρα να καλούνται να κάνουν νέες θυσίες για το πέρασμα της Ευρωπαϊκής Ένωσης σε πολεμική οικονομία.

Ακόμα μεγαλύτερες θυσίες στον βωμό της κλιμάκωσης των ανταγωνισμών των μονοπωλίων και των πολυεθνικών. Ο λαός μας έρχεται καθημερινά αντιμέτωπος με τις συνέπειες της πολεμικής εμπλοκής, με την ακρίβεια στην ενέργεια την ώρα που οι όμιλοι κάνουν πάρτι κερδοφορίας, αλλά και τις ανατιμήσεις σε καύσιμα και εμπορεύματα εξαιτίας της κλιμάκωσης του πολέμου στη Μέση Ανατολή, ενώ την ίδια στιγμή οι εφοπλιστές τρίβουν τα χέρια τους για τις επιλογές σας.

Έτσι, λοιπόν, πάνω από 500.000 ευρώ πληρώνουμε καθημερινά σαν λαός για τη φρεγάτα στην Ερυθρά Θάλασσα. Την ώρα που το κεφάλαιο βλέπει ευκαιρίες από την πολεμική οικονομία, την ανοικοδόμηση και τα σχέδια για τους εμπορικούς και άλλους δρόμους που θα περάσουν πάνω από τα πτώματα των λαών. Οι λαοί στενάζουν. Αυτά τα κέρδη των επιχειρηματικών ομίλων, βουτηγμένα στην κυριολεξία στο αίμα των εργαζομένων και των λαών, έρχεται να διασφαλίσει η Κυβέρνηση με το μεσοπρόθεσμο και την κωδικοποίηση των νόμων, αλλά και όλων των άλλων διαδικασιών, τα προαπαιτούμενα και τις αντιλαϊκές δεσμεύσεις, αλλά και μέσα από τη βαθύτερη εμπλοκή στα ιμπεριαλιστικά σχέδια του ΝΑΤΟ και της Ευρωπαϊκής Ένωσης που βάζουν στην κυριολεξία την περιοχή μας σε εφαρμογή για τα σχέδια των μεγάλων ομίλων.

Συζητάμε σήμερα στην Επιτροπή το νέο Κώδικα Φόρου Προστιθέμενης Αξίας που στην ουσία δεν είναι τίποτε άλλο από την κωδικοποίηση και επικαιροποίηση των υφιστάμενων διατάξεων που διέπουν τον ΦΠΑ, χωρίς στην ουσία να επέρχονται ουσιαστικές μεταβολές επ’ αυτών.

Είναι στην ουσία μια σύναψη όλων των αντιλαϊκών διατάξεων ενός ταξικού φόρου που από το 1987 έως σήμερα, με όλες τις κυβερνήσεις ΠΑΣΟΚ, ΣΥΡΙΖΑ, Νέας Δημοκρατίας και τις συμμαχικές και τις μνημονιακές και τη συμμετοχή όλων των Κομμάτων ανεξαιρέτως, όπως το ΛΑΟΣ, η ΔΗΜΑΡ, το «ΠΟΤΑΜΙ», οι «ΑΝΕΞΑΡΤΗΤΟΙ ΕΛΛΗΝΕΣ», στελέχη που σήμερα ηγούνται άλλων Κομμάτων συνεχίζουν να εξανεμίζονται το λαϊκό εισόδημα, να καθιστούν και σήμερα, με ακόμα μεγαλύτερη ένταση, απαγορευτική την πρόσβαση του λαού μας στα είδη πλατιάς λαϊκής κατανάλωσης, στα απαραίτητα είδη για την επιβίωση και την κάλυψη των βασικών αναγκών της ζωής των εργαζομένων, των συνταξιούχων, των μικρών αυτοαπασχολουμένων και των βιοπαλαιστών αγροτών.

Γι’ αυτό και το Κόμμα μας, έχει κατά καιρούς με ένταση επιβάλει μέσα στο κίνημα, μέσα στον ελληνικό λαό, αλλά και μέσα στη Βουλή, την κατάργηση του ΦΠΑ στα είδη πλατιάς λαϊκής κατανάλωσης, την κατάργηση του ειδικού φόρου κατανάλωσης στην ενέργεια και στα καύσιμα.

Αλήθεια, σήμερα μέσα από το νομοσχέδιο, για αναρωτηθείτε όλοι, γίνεται καμιά συζήτηση για αυτή την κατάργηση του ΦΠΑ στα είδη πλατιάς λαϊκής κατανάλωσης; Όχι.

Σήμερα, μήπως γίνεται καμιά συζήτηση γύρω από τροπολογίες, που οι λογιστές-φοροτέχνες έχουν φέρει και μέσω του ΚΚΕ, μέσα στο Κοινοβούλιο και πρόσφατα στο τελευταίο νομοσχέδιο, για τη μη επιβολή του προστίμου των 250 ευρώ και των 500 ευρώ, όσον αφορά για διάφορες φορολογικές υποχρεώσεις μέχρι το ύψος των 100 ευρώ, που έχουν να κάνουν με τον φόρο μισθωτών υπηρεσιών, τον ΦΠΑ, τα δημοτικά τέλη, το τέλος σακούλας στα καλαμάκια και χαρτοσήμου; Τίποτα.

Μήπως γίνεται καμιά κουβέντα στο σημερινό νομοσχέδιο, για τη μη επιβολή φόρων και προστίμων, για τις εκπρόθεσμες τροποποιητικές δηλώσεις Intrastat και ενδοκοινοτικών συναλλαγών, όταν οι αρχικές είναι εμπρόθεσμες;

Μήπως γίνεται καμία κουβέντα για τη μεγάλης έντασης διαμαρτυρία που πραγματοποίησαν οι λογιστές-φοροτέχνες έξω από το ΚΕΦΟΔΕ την περασμένη Παρασκευή, εκφράζοντας την οργή και την αγανάκτηση όλου του λαού μας που περιμένει για ένα ΑΦΜ τέσσερις, πέντε και έξι μήνες, που περιμένει για έναν κλειδάριθμο δύο και τρεις μήνες, που για μία υπόθεση διακοπής, έναρξης ή διεκπεραίωσης, μεταφέρεται ο λογιστικός του φάκελος, ο φοροτεχνικός του φάκελος, στην ΔΟΥ Κεφαλονιάς, στην ΔΟΥ Αλεξανδρούπολης, σε ΔΟΥ της Κρήτης, γιατί ακριβώς είναι υποστελεχωμένες οι Υπηρεσίες μετά το κλείσιμο όλων των ΔΟΥ και την υποχρέωση των εργαζομένων στις ΔΟΥ- αυτών των λίγων που παραμείναν- να εξανεμίζεται το ένα τρίτο του μισθού τους μέσα από τις μετακινήσεις σε αυτά τα συγκεντρωμένα κέντρα που έχει δημιουργήσει η Κυβέρνηση; Καμία κουβέντα.

Μήπως δεν ανοίγει ο δρόμος για την περαιτέρω ιδιωτικοποίηση όλων των Υπηρεσιών, μήπως δεν προχωράει γρήγορα και με γοργούς ρυθμούς η Κυβέρνηση στην ψηφιοποίηση όλων αυτών των διαδικασιών, έτσι ώστε να τα παραδώσει έτοιμα στο μεγάλο κεφάλαιο που επενδύει σε αυτούς τους κλάδους, μήπως το γεγονός ότι σήμερα οδηγούνται οι μικροί αυτοαπασχολούμενοι σε διακοπές, απόγνωση, λουκέτα και σε χρέη, δεν είναι αποτέλεσμα της κυβερνητικής πολιτικής που όλα τα Κόμματα ανέχεστε, γιατί ακριβώς ασπάζεστε όλες τις επιταγές και τις εντολές του Ταμείου Ανάκαμψης, που αναγνωρίζει, ότι αποτελούν οι μικροί αυτοαπασχολούμενοι διαρθρωτικό πρόβλημα της ελληνικής οικονομίας;

Μήπως προχωράει μέσω του νομοσχεδίου στην κατάργηση του ν.4557, που ποινικοποιεί το επάγγελμα του λογιστή-φοροτέχνη ή μήπως στην κατάργηση του προστίμου, που επανειλημμένα έχει μπει μέσα στο Κοινοβούλιο, για τα υπέρογκα πρόστιμα για τους πραγματικά δικαιούχους ή μήπως μπαίνει το ζήτημα, απευθείας οι τράπεζες να ενημερώνουν το Υπουργείο και να μην πηγαίνει μέσω των λογιστών ή μέσω των επαγγελματιών, έτσι ώστε να φορτώνονται με νέα πρόστιμα, με άγχος, στρες και τα λοιπά.

Μήπως μπήκε το ζήτημα για να μηδενιστούν όλες οι προμήθειες των τραπεζών στις συναλλαγές των επαγγελματιών, των εργαζόμενων και των συνταξιούχων; Αν αναρωτηθείτε- και το έχω πει και θα το ξαναπώ- μετά τις 160 συναλλαγές, ένα 50ευρώ εξανεμίστηκε από τις τσέπες βέβαια των εργαζομένων, των αυτοαπασχολούμενων και των συνταξιούχων, πήγε στις τσέπες των τραπεζών, μόνο μέσα από όλον αυτό το ψηφιακό λαβύρινθο. Ένα 50άρικο σε πραγματικές συναλλαγές, παραμένει ένα 50άρικο στην τσέπη του καταναλωτή και δημιουργεί η Κυβέρνηση σήμερα, όλο το πλαίσιο και το περιβάλλον για να ενισχυθεί σε αυτή την κατεύθυνση, όπως έχει δημιουργηθεί και όλο το πεδίο, έτσι ώστε τα funds και τα «κοράκια» να παίρνουν τα σπίτια του λαού.

Σήμερα οι μαθητές είναι σε κινητοποίηση σε όλη τη χώρα μας, βάζοντας το ζήτημα της κατάργησης του ΦΠΑ στις καντίνες και στα κυλικεία των σχολείων τους, έτσι ώστε να είναι προσιτά σε αυτούς και οικονομικά προσβάσιμα, όλα αυτά τα τρόφιμα και τα σάντουιτς και όλη αυτή η ανάγκη που έχουν για να ικανοποιήσουν τις διατροφικές τους ανάγκες.

Εμείς βάζουμε ότι ο ΦΠΑ είναι ένας ταξικός φόρος.

Καταψηφίζουμε το νομοσχέδιο, γιατί καταψηφίζουμε κάθε φορολογία σε βάρος του λαού μας. Καλούμε τον ελληνικό λαό να είναι στις επάλξεις -τη νεολαία μας, τους μικρούς αυτοαπασχολούμενους, τους βιοπαλαιστές αγρότες στο πλευρό του ΚΚΕ- να βάλουν όλες τις δυνάμεις τους, έτσι ώστε να ανοίξει ο δρόμος για την ανατροπή όλων αυτών των πολιτικών που γεννάνε μόνο βάσανα και εφιάλτες στη ζωή του.

Σας ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε.

Συνεχίζουμε με τον Εισηγητή της Μειοψηφίας κύριο Χαράλαμπο Μαμουλάκη. Ορίστε, έχετε το λόγο.

 **ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κατ’ αρχάς ένα πρώτο σχόλιο όσον αφορά τη διαδικασία σε καθαρά κοινοβουλευτικό, νομοθετικό επίπεδο. Νομίζω ότι πέραν τούτου του αιφνίδιου, που για άλλη μια φορά Παρασκευή μεσάνυχτα έρχεται το συγκεκριμένο σχέδιο νόμου, με τη συγκεκριμένη επικείμενη κύρωση της κωδικοποίησης του Φόρου Προστιθέμενης Αξίας, νομίζω ότι, στον Κοινοβουλευτισμό, η επιτομή του λόγου μας είναι οι πράξεις μας. Το να αφήσουμε χρόνο και να μπορέσει, επίσης η διαδικασία να ανοίξει περισσότερο, ώστε να ακούσουμε και φορείς που αν μη τι άλλο έχουν πολλά να μας πουν, όπως οι ίδιοι οι φοροτεχνικοί. Αναφέρθηκε και προηγουμένως η κινητοποίηση φοροτεχνικών στο ΚΕ.ΦΟ.ΔΕ. *(Κέντρα Φορολογικών Διαδικασιών*), προ ολίγων ημερών - το ίδιο το Οικονομικό Επιμελητήριο, δηλαδή. Ουσιαστικά, όλοι οι άνθρωποι που γνωρίζουν και μπορούν να προβάλουν και συγκεκριμένες αθέατες πλευρές αυτού του συγκεκριμένου νομοθετήματος.

Ένα νομοθέτημα που είχε ως επισπεύδουσα την ίδια την Κυβέρνηση, που το πρόταξε ως ένα προαπαιτούμενο για την ενεργοποίηση και περαιτέρω αξιοποίηση του Ταμείου Ανθεκτικότητας και Ανάκαμψης, έχοντας συγκεκριμένη πολιτική κατεύθυνση. Μια κωδικοποίηση του ΦΠΑ, που προφανώς είναι συσσωρευμένες και ετερόκλητες μερικές διατάξεις και που, επί της ουσίας, δημιουργεί μια συγκεντροποίηση αυτού, σε επίπεδο και πρακτικό.

Όμως, αυτού του είδους η νομοθετική πρωτοβουλία είναι πολύ σημαντικό να δούμε σε ποια στιγμή έρχεται. Έρχεται σε μια χρονική συγκυρία που η Κυβέρνηση πανηγυρίζει για την υπεραπόδοση των έμμεσων φόρων. Αυτό που βιώνουν οι Έλληνες πολίτες, ειδικά τα τελευταία 3 χρόνια, είναι ένας καλπασμός των έμμεσων φόρων και, πρακτικά, μια ταπείνωση της αγοραστικής τους δύναμης, μια μείωση της ίδιας της δυνατότητας που έχει ο Έλληνας πολίτης. Οι έμμεσοι φόροι, όπως καλά γνωρίζουμε, είναι οι πιο άδικοι φόροι, διότι είναι οριζόντιοι και τους επωμίζεται το ίδιο είτε ένας που έχει την οικονομική δυνατότητα και ένας που δεν έχει αυτή την οικονομική δυνατότητα, ίσως να μην είναι προνομιούχος.

Άρα, είναι πολύ σημαντικό να δούμε πότε συζητάμε και γιατί.

Έχουμε, λοιπόν, ένα πάρτι έμμεσων φόρων 7 δισ. και μάλιστα έχει μια δημοσιονομική υπεραπόδοση της τάξης των 7 δις ετησίως. Έχουμε μια πρόσφατη συζήτηση, που έρχεται να προστεθεί σε αυτόν τον καμβά, που είναι το Μεσοπρόθεσμο Δημοσιονομικό Πρόγραμμα, όπου και εκεί υπάρχουν ξεκάθαρες προσεγγίσεις, ακόμα και από την Τράπεζα της Ελλάδος, ακόμα και από άλλους φορείς που λένε ότι υπάρχει ένα δομικό έλλειμμα ανταγωνισμού στην ελληνική οικονομία. Και υπάρχει, επίσης, ακόμα πιο έντονο ένα έλλειμμα σε επίπεδο ελέγχου.

Να θυμίσω, εδώ, την κίνηση της Κυβέρνησης που προχώρησε, σε νομοθετικό επίπεδο, το 2020, την κατάργηση 17 διακριτών Υπηρεσιών Ελέγχου για να δημιουργηθεί η ΔΙ.Μ.Ε.Α. *(Διυπηρεσιακή Μονάδα Ελέγχου Αγοράς).* Μία ΔΙ.Μ.Ε.Α. που παραμένει ακόμα – μπορεί να μην είναι αρμοδιότητά σας, να είναι στο Υπουργείο Ανάπτυξης – υποστελεχωμένη, ενώ θα έπρεπε να είναι η προμετωπίδα, ο βασικός πυλώνας ελέγχου οριζόντια στη χώρα και όχι να αριθμεί, ασθμαίνοντας, μόλις 87 εργαζόμενους -με ό,τι αυτό συνεπάγεται για τον έλεγχο της αγοράς.

Όμως, εδώ, οφείλω να υπενθυμίσω μια πρωτοβουλία της Αξιωματικής Αντιπολίτευσης, μια πρωτοβουλία του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, την οποίαν αναδείξαμε στη δημόσια σφαίρα και πριν τις προηγούμενες Εθνικές και Ευρωπαϊκές Εκλογές, αλλά και επανήλθε προσφάτως. Είναι, φυσικά, η πρόταση για τη στοχευμένη μείωση του Φόρου Προστιθέμενης Αξίας σε συγκεκριμένα είδη διατροφής και όχι μόνο. Δηλαδή, στοχευμένες μειώσεις, οι οποίες πιστεύουμε ακράδαντα ότι μπορούν να δώσουν μια ανάσα στο χειμαζόμενο ελληνικό νοικοκυριό και τη μικρομεσαία επιχείρηση.

Και γιατί το λέμε αυτό. Πολλές φορές, οι κυβερνητικοί άνθρωποι, οι εκπρόσωποι της Κυβέρνησης αντέκρουαν το επιχείρημα αυτό, λέγοντας ότι ακόμα και το παράδειγμα της Ιβηρικής Χερσονήσου δεν έρχεται, δεν τεκμηριώνει ή δεν επαληθεύει τα λεγόμενά μας.

Όμως, κύριοι της Κυβέρνησης, η ίδια η τράπεζα της Ισπανίας που έχουμε τη δυνατότητα και την έκθεση της τράπεζας, επιβεβαιώνει, ότι πράγματι η μείωση του ΦΠΑ που έχει συντελεστεί για δεύτερο χρόνο στην Ισπανία είχε πολύ καλά αποτελέσματα όσον αφορά αφενός, την τιθάσευση των τιμών και μετέπειτα σε δεύτερο χρόνο στη μείωση αυτών. Δεν είναι τυχαίο, άλλωστε, ότι ακόμα και η Αξιωματική Αντιπολίτευση στην Ισπανία, ζητάει από την προοδευτική κυβέρνηση να παρατείνει το συγκεκριμένο μέτρο. Αυτό θα το συζητήσουμε φαντάζομαι και στο επόμενο διάστημα.

Εδώ, όμως, επιτρέψτε μου να θέσω στη δημόσια συζήτηση, εφόσον, μιλάμε για φορολογία για ΦΠΑ και δύο άλλα στοιχεία τα οποία δεν έχουν κατά την άποψή μας αναδειχθεί τόσο έντονα και πρέπει να τα συζητάμε. Υπάρχει και νέος όρος στην Αμερική, αλλά, νομίζω ότι έρχεται και στην Ευρώπη, ο όρος ιδιωτικός φόρος. Ξέρετε, στη χώρα μας το έλλειμμα ανταγωνισμού και το δομικό έλλειμμα ελέγχων, κλίνει ουσιαστικά το μάτι στην επιβολή ιδιωτικών φόρων στους καταναλωτές και μάλιστα προκλητικά μεγάλους φόρους σε σχέση με τον ευρωπαϊκό μέσο όρο και πιο συγκεκριμένα αναφέρομαι στα διόδια τέλη, για παράδειγμα. Βιώνουμε το αδιανόητο σκηνικό σε κατασκευασμένους, αποπληρωμένους, ολοκληρωμένους και παραδομένους δρόμους, οδικές αρτηρίες να συνεχίζουν υψηλότατα διόδια τέλη. Αυτός είναι ένας ιδιωτικός χώρος γιατί κατευθύνονται προφανώς στην παραχωρησιούχο εταιρεία.

Τηλεπικοινωνίες. Είμαστε η ακριβότερη χώρα στην παροχή υπηρεσιών τηλεπικοινωνίας, έχοντας και τις χαμηλότερες αποδόσεις σε τεχνολογικό επίπεδο και αναφέρομαι στις ταχύτητες του web.

Χρεώσεις τραπεζών. Θα μου πείτε, πώς είναι δυνατόν, να τιθασεύσει και να βάλει σε ένα πλαίσιο η Κυβέρνηση τους τραπεζίτες, όταν το ίδιο το κόμμα της Κυβέρνησης της Νέας Δημοκρατίας οφείλει σχεδόν μισό δισεκατομμύριο στις τράπεζες. Αυτό είναι κομβικό ερώτημα και όσοι μας ακούν μπορούν να κρίνουν. Δεν είναι μόνο οι τράπεζες, είναι και η πιστωτικοί όμιλοι, οι πιστωτικές κάρτες. Απίστευτο πάρτι με τις προμήθειες. Όλα αυτά, είναι ιδιωτικοί φόροι που έρχονται να σωρευτούν στους έμμεσους φόρους που επιβάλλει η Κυβέρνηση.

Η αύξηση ή τα τέλη ταφής που έχουν πραγματικά ρηγματώσει και έχουν εκτροχιάσει τους προϋπολογισμούς των δήμων όλης της χώρας και εννοώ στα απορρίμματα ταφής. Η αύξηση στα τέλη πλαστικού. Στο ΤΑΠ, Τέλη Ακίνητης Περιουσίας για τους πολίτες και βέβαια, ο ελέφαντας στο δωμάτιο, είναι η οριζόντια αύξηση των αντικειμενικών αξιών που συμπαρασύρει 24 διακριτούς φόρους προς τα πάνω. Όλα αυτά είναι ζητήματα τα οποία δεν μπορούμε να τα δούμε απομονωμένα και αποσπασματικά.

Τώρα, επιτρέψτε μου και ένα άλλο στοιχείο που είναι εξόχως προκλητικό και νομίζω ότι πυροδοτεί τις ανισότητες και για μας είναι κομβικής σημασίας η μείωση αυτών των κοινωνικών και οικονομικών ανισοτήτων. Είναι η μεγάλη ευκαιρία της χώρας. Είναι το περίφημο Ταμείο Ανθεκτικότητας και Ανάκαμψης, το οποίο δυστυχώς το παρακολουθούμε μη έχοντας επαρκή στοιχεία. Να θυμίσω, ότι, η Κυβέρνηση αρνήθηκε πεισματικά τη δημιουργία ενός διακομματικού μηχανισμού παρακολούθησης του Ταμείου Ανθεκτικότητας και Ανάκαμψης, όπως επικρατεί και υπάρχει στην υπόλοιπη Ευρώπη. 22 χώρες από τις 27 της Κομισιόν έχουν αυτό το μέτρο. Δεν είναι τυχαίο. Η διαφάνεια είναι πολύ σημαντική. Και όταν μιλάμε για πόρους οι οποίοι αθροίζουν τρεις φορές στα ολυμπιακά έργα γιατί είναι πόροι 36 δισεκατομμυρίων εν συνόλω, τα 11,42 δις κατευθύνθηκαν σε 347 ΑΦΜ. Δηλαδή, 11.420 εκατ. ευρώ κατέληξαν σε 347 ΑΦΜ.

Η Κυβέρνηση με τις πολιτικές της, πυροδοτεί τη συγκεντροποίηση. Κι αυτό είναι ένα ζήτημα κομβικής σημασίας που θα το βρούμε μπροστά μας. Ήδη, το βλέπουμε με την καρτελοποίηση της αγοράς. Απότοκο της καρτελοποίησης είναι το καρτέλ στην ίδια την αγορά. Καλό θα ήταν, να ακούγαμε βέβαια και το Οικονομικό Επιμελητήριο Ελλάδος γύρω από τα ζητήματα αυτά.

Οφείλω να πω, ότι ένα ζήτημα που αφορά τη φορολόγηση, δεν είναι μόνο ο φόρος προστιθέμενης αξίας, αλλά, είναι επιτέλους και η φορολόγηση των υπερκερδών. Θα απαιτούσα από τη Κυβέρνηση μία μεγαλύτερη γενναιότητα - και το λέω κομψά - όσον αφορά την επιβολή αυτών. Βλέπουμε ότι το πάρτι δεν έχει προηγούμενο και συνεχίζεται και το 2024.

Ένα τελευταίο σχόλιο, πολύ-πολύ σύντομα, αλλά είναι πολύ χαρακτηριστικό. Έχουμε τα νέα στοιχεία, κύριε Πρόεδρε, έχουμε τα αποκαλυπτικά νέα στοιχεία της Διεθνούς Οργάνωσης Καταναλωτών που μιλάει για τη χώρα μας. Ακούστε, κύριοι συνάδελφοι. Τράπεζα Πειραιώς, 1ο εξάμηνο του 2024, 324 εκατομμύρια ευρώ κέρδη, αύξηση 44%. Eurobank, 233 εκατομμύρια ευρώ, αύξηση 5%, Εθνική Τράπεζα 205 εκατομμύρια ευρώ, για να έχει καθαρά κέρδη, αύξηση 15%, Alpha Bank, 197 εκατομμύρια ευρώ, αύξηση 10%.

 Από τις παράλογες και εξωφρενικές προμήθειες κέρδισαν 1,8 δις το 2023 και αγγίζουν τα 3 δισεκατομμύρια το 2024. Η Κυβέρνηση ανέχεται, το Ελληνικό Τραπεζικό Σύστημα να είναι το ακριβότερο της Ευρώπης στις τραπεζικές συναλλαγές. Δεν υποθάλπει μόνο την οικονομική αφαίμαξη των Ελλήνων, τους εμπαίζει κιόλας με πρόστιμα κοροϊδία από την Επιτροπή Ανταγωνισμού. Είναι η περίφημη Επιτροπή Ανταγωνισμού που έκανε τον αιφνίδιο έλεγχο το φθινόπωρο του 2019. Ήλθε πόρισμα 4,5 χρόνια μετά για να επιβάλει ένα πρόστιμο «χάδι», 40 εκατομμυρίων ευρώ σε σχέση με τα αδιανόητα υπερκέρδη που συσσώρευσαν οι ίδιες οι Τράπεζες.

Εμείς θεωρούμε ότι η Κυβέρνηση δεν είναι υπέρ των πολιτών, αλλά σίγουρα αναφανδόν υπέρ των τραπεζών και αυτό είναι ένα πολύ μεγάλο πρόβλημα, πολιτικό, οικονομικό και σαφέστατα κοινωνικό, στη χώρα.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Πρόεδρε.

 Να διευκρινίσουμε ότι στη παρούσα συζήτηση, επί της ουσίας, δεν έχουμε ένα νέο νομοσχέδιο, έχουμε μια κωδικοποίηση του Φόρου Προστιθέμενης Αξίας. Επί της ουσίας, δεν αλλάζει.

Τώρα, αν ρωτάτε την τεχνική και την πολιτική μας άποψη, αν αυτό είναι σωστό, θα σας πω πως όχι, υπό την έννοια ότι ο Φόρος Προστιθέμενης Αξίας αποτελεί έναν πολύ σημαντικό φόρο για τα δημόσια έσοδα. Αποτελεί έναν φόρο, ο οποίος με τον «α» ή «β» τρόπο επηρεάζει τις ζωές 10 εκατομμυρίων Ελλήνων, καθώς και όλων των νομικών προσώπων. Άρα, η όποια μεταβολή πρέπει να γίνει και πρέπει να γίνουν μεταβολές, θα πρέπει να γίνει σε μια συζήτηση, η οποία δεν θα γίνει σε μία και μόνο Επιτροπή, ενώ φαντάζομαι ότι στην Ολομέλεια, όταν θα έρθει η μία συνεδρίαση, δεν θα έπρεπε να φτάνει. Παρ όλα αυτά εμείς σαν «Ελληνική Λύση» θα κάνουμε το καθήκον μας και θα σχολιάσουμε το παρόν νομοσχέδιο στα άρθρα, τα οποία θεωρούμε ότι πρέπει να σχολιάσουμε.

 Ξεκινάω από το άρθρο 7 που αφορά τους υποκείμενους στις παραδόσεις αγαθών μέσω ηλεκτρονικής διεπαφής. Εδώ θα πρέπει να πούμε ότι επειδή το εμπόριο έχει αλλάξει τα τελευταία χρόνια και έχουν αυξηθεί οι ηλεκτρονικές συναλλαγές και οι εισαγωγές μέσω πλατφορμών ή κατευθείαν από προμηθευτές στην Ελλάδα από το εξωτερικό, θα πρέπει να δοθεί μια μεγαλύτερη προτεραιότητα στους ελέγχους, στους οποίους γίνονται στα τελωνεία. Θα πρέπει να επανδρωθεί το τελωνείο, κυρίως του Αερολιμένα «Ελευθέριος Βενιζέλος» με προσωπικό, ώστε να διεκπεραιώνει και να ελέγχει επί της ουσίας τα πακέτα, τα οποία έρχονται αν έχουν την αξία, την οποία αναγράφουν ή όχι. Για να μην ερχόμαστε σε διάφορους «έξυπνους», οι οποίοι φοροδιαφεύγουν, με αυτό τον τρόπο.

 Στο άρθρο 8, την παράδοση ακινήτων. Είναι μια «πονεμένη ιστορία» που ουσιαστικά ξεκινάει από το 2006, όπως πολύ καλά γνωρίζετε, κύριοι Υπουργοί και οι δύο και επί της ουσίας, αποτέλεσε το πρώτο πλήγμα, στην οικοδομική δραστηριότητα, κάτι το οποίο βιώνουμε ως σήμερα με τα λίγα ακίνητα, τα οποία διατίθενται στην αγορά ακινήτων με αποτέλεσμα την αύξηση στις τιμές των ενοικίων.

 Άρθρο 26, το οποίο αφορά τους συντελεστές του Φόρου Προστιθέμενης Αξίας. Επί της ουσίας, οι ανωτέρω διατάξεις κωδικοποιούν ισχύουσες ρυθμίσεις. Στο επίκεντρο αυτών των ρυθμίσεων είναι ο χρόνος γέννησης της φορολογικής υποχρέωσης και ο χρόνος κατά τον οποίο γίνεται απαιτητός ο φόρος. Οι Ελληνικές κυβερνήσεις των τελευταίων αρκετών ετών προσπαθούν να αυξήσουν τα κρατικά έσοδα με τον παράλογο και εκ προοιμίου αποτυχημένο τρόπο της υπερβολικής φορολόγησης των πολιτών και της επιβολής φόρων στους ήδη υπάρχοντες φόρους. Δεν θέλετε, δεν μπορείτε να καταλάβετε το οικονομικό αξίωμα σύμφωνα με το οποίο όταν οι φορολογικοί συντελεστές υπερβαίνουν ένα ανώτατο όριο ανοχής των πολιτών τότε τροφοδοτείται η φοροδιαφυγή και τα φορολογικά έσοδα του Κράτους μειώνονται αντί να αυξάνονται, αφού ο φορολογικός συντελεστής για τα αγαθά εξακολουθεί να είναι στο 24%.

Για πολλά προϊόντα, που σχετίζονται με τον πρωτογενή τομέα, όπως τα προϊόντα γαλακτοκομίας, το γάλα, το ελαιόλαδο, οι γεωργικοί ανελκυστήρες, αυτό είναι μια τελευταία προσθήκη, τα γεωργικά μηχανήματα, ο συντελεστής είναι στο 13%. Ενώ για τις μάσκες προστασίας και για τα αντισηπτικά διαλύματα, αντισηπτικά μαντηλάκια και άλλα αντισηπτικά παρασκευάσματα, ο συντελεστής ορίζεται στο 6%. Το πιο τραγικό, βέβαια, είναι ότι κατ’ εξαίρεση για τα εμβόλια κατά του κορονοϊού ο συντελεστής είναι στο 0%. Επίσης, στις ανωτέρω διατάξεις θα πρέπει να σας τονίσουμε πως θεωρούμε απαράδεκτη τη ρύθμιση που προβλέπει τη μείωση κατά 30% των συντελεστών ΦΠΑ μόνο για τα νησιά Λέρο, Λέσβο, Κω, Σάμο και Χίο κατόπιν απόφασης του υπουργού, με την προϋπόθεση βέβαια ότι σε αυτά έχουν συσταθεί και λειτουργούν εντός της περιφέρειάς τους κέντρα και δομές της παραγράφου 4 του άρθρου 8 του ν.4375/2016. Η Ελληνική Λύση απαιτεί μειωμένους συντελεστές φορολογίας με εφαρμογή τους από το επόμενο οικονομικό έτος. Συγκεκριμένα, θεωρούμε ότι και ο φόρος εισοδήματος για φυσικά και νομικά πρόσωπα και ο συντελεστής ΦΠΑ θα πρέπει να είναι στο 15%.

 Άρθρο 27. Από όλες τις απαλλαγές, τις οποίες διαβάζουμε, ιδιαίτερη εντύπωση μας κάνει ότι η απαλλαγή με νούμερο 25 και 30 συνεχίζει να υφίσταται. Τυχερά παίγνια και λαχεία διεξάγονται από εξουσιοδοτημένους φορείς. Δηλαδή, από όλες τις απαλλαγές αυτές τις οποίες συνεχίζετε να τηρείτε είναι απαλλαγές προς τα τυχερά παίγνια. Το καταλαβαίνω μέχρι ένα ορισμένο σημείο, όταν τα λαχεία ήταν κρατικά και είχαν ένα ανταποδοτικό μέρος ως προς το κοινωνικό σύνολο, αυτή τη στιγμή έχουν ιδιωτικοποιηθεί πλήρως και επί της ουσίας πριμοδοτούμε τον ιδιώτη ο οποίος διαχειρίζεται τα τυχερά παίγνια.

 Άρθρο 44. Μια πονεμένη ιστορία, αφορά το ειδικό καθεστώς των μικρών επιχειρήσεων. Στην Ελλάδα έχει παραμείνει στα 10.000 ευρώ όταν το τεκμαρτό εισόδημα πολλών ελεύθερων επαγγελματιών γνωρίζουμε ότι στην χρήση την οποία πέρασε, τη χρήση 2023, ήταν πολύ μεγαλύτερο. Παραμένουμε για χρόνια την αύξηση του ορίου των 10.000 ευρώ για την απαλλαγή των μικρών επιχειρήσεων από το ΦΠΑ. Πρόσφατα μάλιστα, όπως σας είπα και με την απαράδεκτη τεκμαρτή φορολόγηση των ατομικών επιχειρήσεων και των ελεύθερων επαγγελματιών, τα αρμόδια στελέχη της Κυβέρνησης μιλούσαν για αύξηση στα 25.000 ευρώ. Η μνημονιακή υποχρέωση αύξησης του ορίου απαλλαγής από το ΦΠΑ των μικρών επιχειρήσεων έως 25.000 ευρώ πρέπει να είναι η μοναδική μνημονιακή υποχρέωση που ουδέποτε υλοποιήθηκε, από προφανή αδυναμία και ανόητο φόβο των εκάστοτε κυβερνήσεων να μην απωλέσουν έσοδα ΦΠΑ από τις πολύ μικρές επιχειρήσεις, καθώς αδυνατούν να διακρίνουν τα μακροπρόθεσμα πλεονεκτήματα που θα είχε στα δημόσια έσοδα η απαλλαγή από το ΦΠΑ στις πολύ μικρές επιχειρήσεις, καθώς με την απαλλαγή από τον ΦΠΑ αίρεται το κίνητρο για τον καταναλωτή να ζητούν παραστατικό, καθώς το όφελος, το οποίο έχουν μη λαμβάνοντας παραστατικό είναι αρκετά υψηλό, της τάξεως του 24%.

 Άρθρο 45. Ειδικό καθεστώς καταβολής φόρου από το λήπτη αγαθών και υπηρεσιών. Όσοι γνωρίζουμε και όσοι έχουμε διαχειριστεί τέτοιου είδους υποθέσεις ξέρουμε την πολυπλοκότητα. Κύριε Υπουργέ, γνωρίζετε πάρα πολύ καλά και εσείς και ο νυν Υπουργός την πολυπλοκότητα και το τι σημαίνει αυτό για τις μικρές επιχειρήσεις, να διαχειρίζονται και να χρεοπιστούν στα λογιστικά τους βιβλία, καθώς και στις δηλώσεις φόρου προστιθέμενης αξίας, το καθεστώς π.χ. ενός τάμπλετ ή το καθεστώς ενός κινητού τηλεφώνου. Αν αυτό δεν το χειριστούν με τον αρμόζων τρόπο να είναι αναγκασμένοι να πληρώσουν φόρο 24%. Διορθώστε το.

 Άρθρο 48. Ειδικό καθεστώς αγροτών. Εδώ θα πρέπει να σας πούμε ότι αφενός είχαμε χαρεί με την ψήφιση του μέτρου για την κατάργηση του ειδικού φόρου κατανάλωσης στο γενικό πετρέλαιο, αλλά πάλι καταφέρατε κύριοι να κάνετε μισή δουλειά, καθώς η απαλλαγή δεν θα είναι άμεση, αλλά θα πληρώνουν κανονικά οι αγρότες και αφού συγκεντρώσουν όλα τα τιμολόγια θα τους επιστρέφεται ο ειδικός φόρος κατανάλωσης.

Εδώ θα επαναλάβω μια πρόταση, την οποία έχει κάνει η Ελληνική Λύση, οι αγρότες να μην είναι υποχρεωμένοι να μπουν σε καθεστώς ΦΠΑ, αλλά να μπαίνουν μόνο με τη δική τους συναίνεση, να είναι προαιρετικό το καθεστώς για τους αγρότες. Μιλάμε για τους αγρότες φυσικά πρόσωπα, ανεξάρτητα από τα ακαθάριστα έσοδα.

Άρθρο 50 ειδικό καθεστώς, πρακτορείων ταξιδιών. Όσοι γνωρίζουμε, ξέρουμε ότι μιλάμε για ένα πολύπλοκο σύστημα, το οποίο αφορά την επιβολή ΦΠΑ και την απόδοση του ΦΠΑ στο μικτό περιθώριο κέρδους. Είναι μια πάρα πολύ πολύπλοκη διαδικασία. Θα πρέπει να βρούμε έναν τρόπο, να δούμε πώς μπορούμε αυτό να το απλοποιήσουμε. Το ίδιο ισχύει και για το ειδικό καθεστώς στο άρθρο 51.

Έρχομαι στο άρθρο 52. Προφανώς και είναι εύλογο το περιεχόμενό του άρθρου. Η ένσταση μας αφορά το εξής. Έχετε μειωμένο ΦΠΑ στα αντικείμενα καλλιτεχνικής ή συλλεκτικής ή αρχαιολογικής αξίας. Εξ αυτού, βγάζουμε το συμπέρασμα ότι το πρόβλημα δεν είναι το είδος του αγαθού ή της υπηρεσίας, αλλά είναι καθαρά φοροεισπρακτικό. Δεν μπορεί δηλαδή, στα καλλιτεχνικά είδη ή στα αρχαιολογικά να έχεις μειωμένο συντελεστή ΦΠΑ και να μην έχεις στα βασικά είδη καταναλωτή και υπηρεσίες. Εδώ εξάγουμε το συμπέρασμα, ότι ο λόγος για τον οποίο το κάνετε είναι για λόγους καθαρά εισπρακτικούς.

Τέλος, στο άρθρο 70 και τις μεταβατικές διατάξεις που αφορούν τον ΦΠΑ. Εδώ θα σας το ξαναπώ, επί της ουσίας έχετε βάλει τις τεχνικές και κατασκευαστικές εταιρείες να καταθέτουν κάθε ένα ή δύο χρόνια -γιατί τώρα το έχετε πάρει στα δύο χρόνια - αιτήσεις απαλλαγής από το ΦΠΑ. Αυτό σε συνδυασμό με τις καθυστερήσεις και τις κωλυσιεργίες, τις οποίες δείχνει ο φορολογικός μηχανισμός, αν κάνετε μία αίτηση για απαλλαγή ΦΠΑ στο ΚΕΦΟΔΕ Αθηνών για κάποια τεχνική εταιρεία, αυτό διεκπεραιώνεται σε δύο, σε τρεις μήνες, όταν αντίστοιχα με το προηγούμενο καθεστώς οι κατά τόπους εφορίες το διεκπεραίωναν σε μία εβδομάδα. Αυτή είναι μια υπόθεση, η οποία δεν ενισχύει την αγορά, δεν βοηθάει την επιχειρηματικότητα και σε κάθε περίπτωση δεν συνιστά σωστή φορολογική και διοικητική πρακτική. Τα υπόλοιπα θα τα πούμε στην Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει η κυρία Αχτσιόγλου.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Απόστολος Βεσυρόπουλος, Γεώργιος Βλάχος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Ελένη Βατσινά, Μιχαήλ Κατρίνης, Παρασκευάς (Πάρις) Κουκουλόπουλος. Χριστίνα Σταρακά, Νικόλαος Καραθανασόπουλος, Αφροδίτη Κτενά, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς, Ελευθέριος Αυγενάκης και Μάριος Σαλμάς.

**ΕΥΤΥΧΙΑ ΑΧΤΣΙΟΓΛΟΥ(Ειδική Αγορήτρια της Κ.Ο. ΝΕΑ ΑΡΙΣΤΕΡΑ)**: Θα λέγαμε ότι το νομοσχέδιο που σήμερα συζητάμε στην Επιτροπή αποτελεί τον ορισμό της χαμένης ευκαιρίας, για τη βελτίωση της καθημερινότητας των πολιτών.

Όπως είπε και ο Εισηγητής της Πλειοψηφίας, εδώ έχουμε μια κωδικοποίηση. Δηλαδή, φέρνει στη Βουλή η Κυβέρνηση τον κώδικα του ΦΠΑ, τον κώδικα φόρου προστιθέμενης αξίας, δεν αλλάζει κάτι επί της ουσίας του φόρου, αποσαφηνίζει, αναδιατυπώνει διατάξεις που διέπουν τον ΦΠΑ, δεν φέρνει κάποια μεταβολή σε ότι αφορά την επιβάρυνση στους πολίτες ή τους συντελεστές τους. Το πεδίο εφαρμογής του κώδικα, οι φορολογητέες πράξεις, η γένεση της φορολογικής υποχρέωσης, η φορολογητέα αξία, η βάση επιβολής του φόρου, ο τρόπος υπολογισμού του, οι υπόχρεοι, οι νομικές υποχρεώσεις, τα ειδικά καθεστώτα, όλα αυτά υπάρχουν ήδη στην υφιστάμενη νομοθεσία. Εδώ κωδικοποιούνται, δηλαδή εντάσσονται σε ένα ενιαίο κείμενο, αναδιατυπώνονται, γίνονται αλλαγές, δηλαδή, στη μορφή της διατύπωσης των διατάξεων, ταξινομούνται, τακτοποιούνται συστηματικά σε ένα ενιαίο νομικό κείμενο. Δεν αλλάζει κάτι επί της ουσίας του φόρου.

Το νομοσχέδιο λοιπόν αυτό εκ πρώτης όψεως, θα έλεγε κανείς ότι είχε έναν αμιγώς τεχνικό χαρακτήρα, όμως νομίζω θα ήταν λάθος να πούμε ότι πρόκειται για ένα τεχνικό νομοσχέδιο, διότι στην πραγματικότητα το νομοσχέδιο, στη συγκυρία που έρχεται, κωδικοποιώντας δηλαδή, παγιώνοντας τα δεδομένα που αφορούν τον ΦΠΑ, στέλνει ένα σαφές πολιτικό μήνυμα από την πλευρά της Κυβέρνησης. Υποκρύπτει ένα σαφές πολιτικό μήνυμα. Το μήνυμα είναι ότι τα πράγματα κινούνται στη σωστή κατεύθυνση σε ότι αφορά το ΦΠΑ και τη φορολογία, ότι δεν βλέπει, δηλαδή, η Κυβέρνηση κάποιο πρόβλημα, κάποια στρέβλωση την οποία θεωρεί ότι επειγόντως πρέπει να διορθώσει, ότι δεν βλέπει κάποιο πρόβλημα, κάποια στρέβλωση σε ότι αφορά τη λειτουργία του ΦΠΑ στην κρίση ακρίβειας που περνάμε εδώ και τρία χρόνια, ότι δεν θεωρεί ότι ο ΦΠΑ εδώ και τρία χρόνια λειτουργεί ως πρόσθετος φόρος που διαλύει το εισόδημα των νοικοκυριών.

Δεν θεωρεί η Κυβέρνηση ότι αποστερεί τους πολίτες από τη δυνατότητα να έχουν ακόμη και τα στοιχειώδη αγαθά πρώτης ανάγκης, ότι σε ό,τι αφορά αυτόν τον φόρο σε αυτή τη χρονική στιγμή η Κυβέρνηση θεωρεί κρίσιμο να παγιώσει τα όσα ισχύουν. Δεν βλέπει στρέβλωση, δεν βλέπει επείγουσα ανάγκη. Άρα, προχωράμε στην κωδικοποίηση. Δηλώνει, δηλαδή, η Κυβέρνηση με αυτό τον τρόπο πολιτικά προς την κοινωνία ότι το πρόβλημα που βλέπει σε σχέση με το ΦΠΑ αυτή τη στιγμή είναι η κωδικοποίηση του, όχι ποιος τον πληρώνει, όχι πόσο πληρώνει, όχι τι μέρους του εισοδήματος των λαϊκών και μεσαίων στρωμάτων γίνονται φορολογικά υπερέσοδα τα τελευταία χρόνια. Αυτό αντιλαμβανόμαστε εμείς ότι λέει η Κυβέρνηση με αυτό το νομοσχέδιο, πολιτικά κρίνοντας το.

Εμείς τι απαντάμε. Είναι δυνατόν να κλείσουμε τα μάτια και να πούμε ότι είναι όλα καλά, ότι η λεηλασία των πολιτών μπορεί να συνεχίζεται με έναν επικαιροποιημένο κώδικα ΦΠΑ; Μπορούμε να συζητάμε εάν μπαίνουν ορθά ή δεν μπαίνουν ορθά σε ένα ενιαίο κείμενο οι διατάξεις που ήδη ισχύουν την ώρα που η ακρίβεια έχει σαρώσει το εισόδημα και το ΦΠΑ λειτουργεί, ουσιαστικά, ως δεύτερη πηγή αφαίμαξης του εισοδήματος και την ώρα που η Κυβέρνηση χρησιμοποιεί, εργαλειοποιεί αυτή την αφαίμαξη για να σχηματίζει υπερέσοδα και από αυτήν, ουσιαστικά, να επιτυγχάνει τα πρωτογενή πλεονάσματα που επιτυγχάνει που μέχρι πριν γίνει Κυβέρνηση, βέβαια, τα θεωρούσε καταστροφικά και τώρα τα θεωρεί δείγμα επιτυχίας; Δεν νομίζω ότι μπορούμε, δεν νομίζω ότι μας επιτρέπεται στα κόμματα της δημοκρατικής αντιπολίτευσης να κρατήσουμε αυτή τη στάση. Δεν μπορούμε, δηλαδή, σε ό,τι αφορά τουλάχιστον τη ΝΕΑ ΑΡΙΣΤΕΡΑ να συναινέσουμε σε ένα τέχνασμα που επιχειρεί να μεταθέσει την προσοχή από το πραγματικό πρόβλημα, που είναι η φορολογική αφαίμαξη των νοικοκυριών διά του ΦΠΑ, στη μορφή και στις διατυπώσεις, σε κάτι, δηλαδή, που αφορά την επιφάνεια.

Ποιο είναι το πραγματικό πρόβλημα. Εγώ θα μιλήσω και πάλι με στοιχεία και με δεδομένα. Το πρώτο δεδομένο είναι ότι από το 2021 τα φορολογικά έσοδα παρουσιάζουν μια εκρηκτική αύξηση. Ήταν 48 δις το 2021 τα φορολογικά έσοδα συνολικά και θα ξεπεράσουν τα 63 δις το 2024. Άρα, έχουμε μια αύξηση περίπου 15 δισ. στα φορολογικά έσοδα. Τα μισά από αυτά, το 50% αυτής της αύξησης, προέρχεται από το ΦΠΑ - δεν τα λέω εγώ αυτά, τα λέει ο προϋπολογισμός - ένα στα δύο, δηλαδή, ευρώ των παραπάνω φορολογικών εσόδων που σωρεύει το κράτος προέρχονται από το ΦΠΑ, από τον κατεξοχήν άδικο φόρο που επιβαρύνει δυσανάλογα τα χαμηλά και μεσαία εισοδήματα και αυτά τα πληρώνουν οι πολίτες από την τσέπη τους, δεν πέφτουν από τον ουρανό αυτά τα έσοδα του κράτους.

Άκουσα τον Εισηγητή της Πλειοψηφίας ο οποίος προσπάθησε να επαναλάβει ξανά διάφορες δικαιολογίες που ακούμε από την κυβέρνηση τα τελευταία χρόνια σχετικά με αυτή την έκρηξη των εσόδων που υπάρχουν στο κράτος από το ΦΠΑ και να πει ότι αυτά μπορεί να συμβαίνουν για άλλους λόγους, πάντως όχι επειδή χτυπιέται το εισόδημα των λαϊκών στρωμάτων. Κοιτάξτε, είπε πάλι ότι αυξάνονται τα τουριστικά έσοδα και γι’ αυτό αυξάνονται τα έσοδα από το ΦΠΑ. Αυτό δεν είναι αληθές. Τα έσοδα από ΦΠΑ έχουν αυξηθεί κατά πάνω από 40% αυτά τα τρία χρόνια, στα τουριστικά έσοδα έχουμε αύξηση της τάξης του 11%. Μιλάμε για άλλης τάξης μεγέθη, δηλαδή, δεν μπορεί το ένα να δικαιολογήσει το άλλο. Είπε για τη φοροδιαφυγή που εξηγεί, υποτίθεται, την κακή σχέση άμεσων έμμεσων φόρων. Η φοροδιαφυγή υπήρχε και στο παρελθόν. Δεν απαντά στο γιατί τα τρία τελευταία χρόνια έχουμε τέτοια εκρηκτική αύξηση εσόδων από το ΦΠΑ και μίλησε πάλι για εξωγενείς παράγοντες, όταν εδώ έχουμε ακούσει και την ίδια τη Lagarde να λέει εδώ και δύο χρόνια ότι πια η έκρηξη στις τιμές είναι ζήτημα της αισχροκέρδειας, είναι ζήτημα, δηλαδή, των πρακτικών καρτελοποίησης που χρησιμοποιούν οι εταιρείες εντός της κάθε χώρας και εξαιτίας αυτής της έκρηξης των κερδών μέσα από την αισχροκέρδεια προκαλείται αυτή η τρομακτική επίπτωση στις τιμές. Άρα, ας σταματήσει πια και η Κυβέρνηση να μιλάει για εξωγενείς παράγοντες, έχει σταματήσει μέχρι και η Lagarde να μιλάει για εξωγενείς παράγοντες.

Υπάρχει, όμως, και μια λογική, και δεν είναι μόνο η προσπάθεια μου να απαντήσω στα επιχειρήματα. Όταν ένα πράγμα κάνει 100 ευρώ δίνεις 24 ευρώ ΦΠΑ. Όταν αυτό το πράγμα θα κάνει 200 ευρώ θα δώσεις 48 ευρώ ΦΠΑ, εάν δεν μειωθεί ο συντελεστής ΦΠΑ. Αυτό είναι κοινή λογική, τι να κάνουμε, είναι μαθηματική λογική.

 Όταν δεν έχει μειώσει το συντελεστή η Κυβέρνηση είναι προφανές ότι τα έσοδα του κράτους εκρήγνυνται λόγω του ΦΠΑ που τον πληρώνουν τα νοικοκυριά, όταν αγοράζουν τα βασικά είδη κατανάλωσης, διατροφής κ.λπ..

Αυτό έχει να κάνει με την κοινή λογική. Δεν έχει να κάνει με την προσπάθεια αντιπολίτευσης. Είναι καλό ή κακό αυτό το πράγμα; Λειτουργεί εις βάρος της τσέπης των λαϊκών και μεσαίων στρωμάτων ή είναι θετικό;

 Σημαίνει, ότι προφανώς είναι διαλυτικό, είναι αφαίμαξη, είναι λεηλασία του εισοδήματος.

Σας είπα τι συμβαίνει συνολικά τα τρία χρόνια, έχουμε μια αύξηση εσόδων από ΦΠΑ πάνω από 7 δις. Αν δούμε ειδικά το 2024 τι συμβαίνει, μόνο μέχρι τον Αύγουστο τα έσοδα από ΦΠΑ είναι αυξημένα σε σχέση με πέρσι, που ούτως ή άλλως ήταν πολύ αυξημένα κατά 1,3 δις. Την εκτέλεση του προϋπολογισμού διαβάζω, δεν τα λέω από το νου μου. Ήδη, έχουν αυξηθεί κατά 500 εκατομμύρια σε σχέση με το στόχο. Δηλαδή, εσείς προβλέπατε από την αρχή της χρονιάς ότι θα αυξηθούν, αλλά τώρα αυξήθηκαν και άλλο παραπάνω σε σχέση με αυτά που προβλέπατε.

 Επομένως, έχουμε μια κατάστας,η η οποία διαρκώς εξελίσσεται και διογκώνεται το πρόβλημα, για αυτό η Ελλάδα έχει βρεθεί να έχει την τέταρτη μεγαλύτερη αύξηση φορολογικών εσόδων στον ΟΟΣΑ. Για αυτό έχει βρεθεί να έχει πολύ μεγαλύτερο επίπεδο δημοσίων εσόδων συγκριτικά με την Ευρωζώνη και η κύρια πηγή αυτής της αύξησης είναι οι έμμεσοι φόροι, είναι ο ΦΠΑ.

 Μιλήσατε για την κατάσταση στους άμεσους φόρους. Στην πραγματικότητα ποιοι ελαφρύνθηκαν από τις επεμβάσεις σας στους άμεσους φόρους;

 Δύο φορές μειώσατε το φόρο στη συγκέντρωση κεφαλαίου, τρεις φορές μειώσατε το φόρο στα κέρδη των μεγάλων εταιρειών, ελαχιστοποιήσατε το φόρο στα μερίσματα, αφήσατε στην πραγματικότητα άθικτα τα υπερκέρδη, γιατί δεν μπορείτε να χρησιμοποιείτε τέτοια επιχειρήματα, όταν τα υπερκέρδη είναι πάνω από 6 δις και οι δικές σας παρεμβάσεις περιορίζονται σε κάποιες εκατοντάδες εκατομμύρια και κάνατε έναν φορολογικό νόμο, ο οποίος επιβάλλει, σαρώνει τους μικρούς επαγγελματίες και τα μπλοκάκια και διευκολύνει τη μεγάλη φοροδιαφυγή.

 Έχουμε βρεθεί, λοιπόν, να έχουμε αυτή την πολύ κακή σχέση άμεσων - έμμεσων φόρων, τη δεύτερη χειρότερη αναλογία άμεσων - έμμεσων φόρων στην Ευρωζώνη όπου 60% είναι οι έμμεσοι και 40% οι άμεσοι, ακριβώς λόγω αυτών των πολιτικών επιλογών. Αυτό είναι πολύ μακριά από το τι ισχύει και στην Ευρωζώνη και το ξαναχρησιμοποιώ το επιχείρημα, γιατί μιλάτε για πορεία σύγκλισης όλο αυτό τον καιρό, ενώ στην πραγματικότητα επιτελείτε μια πορεία απόκλισης.

Σε εμάς 17% του ΑΕΠ είναι τα έσοδα από έμμεσους φόρους και 12,5% είναι στην Ευρωζώνη.

Σε εμάς 10% είναι τα έσοδα από άμεσους φόρους και 13,5% είναι στην Ευρωζώνη.

Άρα, χειροτερεύετε διαρκώς αυτή τη σχέση άμεσων - έμμεσων φόρων εις βάρος των λαϊκών και μεσαίων στρωμάτων που τα χτυπάτε με το ΦΠΑ και υπέρ του μεγάλου κεφαλαίου που το ελαφρύνετε με τις παρεμβάσεις σας στην άμεση φορολογία.

 Αυτή είναι η πραγματικότητα και αυτή η εικόνα έρχεται να συμπληρωθεί και με τα εξής επιπλέον, ότι ο πληθωρισμός στα τρόφιμα έχει πλέον ξεπεράσει σωρευτικά το 30% και είναι στα τρόφιμα που δαπανούν το μεγαλύτερο μέρος του εισοδήματός τους τα νοικοκυριά των λαϊκών και μεσαίων στρωμάτων. Δεν ισχύει αυτό για τα πλουσιότερα τμήματα της ελληνικής κοινωνίας.

Άρα, όταν εσείς επιλέγετε να κρατήσετε το ΦΠΑ σταθερό στα τρόφιμα, τι κάνετε ουσιαστικά;

 Κάνετε μια επιλογή να στοχεύσετε, να χτυπήσετε το εισόδημα των μεσαίων και φτωχότερων στρωμάτων, γιατί με το να το κρατάτε αμείωτο εκεί, κάνετε μια σκληρά ταξική επιλογή.

Είδαμε τώρα να βγαίνουν τα στοιχεία. Οι πολίτες έχουν μειώσει ουσιωδώς την κατανάλωση τροφίμων, η ΕΛΣΤΑΤ το έδειξε, το λάδι, τα ψάρια, δηλαδή, πιέζουν τις πολύ βασικές τους ανάγκες για να ανταποκριθούν στην καθημερινότητα. Αυτό συμπληρώνεται από την εικόνα που βλέπουμε στους μισθούς με τον πραγματικό μισθό να έχει την τελευταία θέση στον ΟΟΣΑ, το πραγματικό ωρομίσθιο να έχει την τελευταία θέση στην Ευρωπαϊκή Ένωση, το κατά κεφαλήν ΑΕΠ να βρίσκεται με όρους αγοραστικής δύναμης στην προτελευταία θέση στην Ευρωπαϊκή Ένωση, όπου κάτω από εμάς είναι μόνο η Βουλγαρία και βλέπουμε τη Βουλγαρία να ανεβαίνει αλματικά, έχει μια αύξηση του κατά κεφαλήν ΑΕΠ διπλάσια από ό,τι η Ελλάδα τα τελευταία τρία χρόνια.

 Ενώ, λοιπόν, συμβαίνουν όλα αυτά με τους μισθούς και το εισόδημα, το ακριβώς αντίθετο συμβαίνει με τα κέρδη λίγων εταιρειών, ολιγοπωλίων στην πραγματικότητα, στην ενέργεια, στα διυλιστήρια, στις φαρμακευτικές, στις τράπεζες που έχουν σημειώσει μία εκρηκτική κερδοφορία, μια αύξηση 550% στα τελευταία χρόνια της διακυβέρνησής σας.

 Άρα, έχουμε μια τρομακτική αναδιανομή. Τη «μερίδα του λέοντος» την παίρνουν οι τράπεζες, ειπώθηκε και πριν, κέρδη περίπου 1 δις η καθεμία τα τελευταία τέσσερα χρόνια, κέρδη που προκύπτουν ευθέως από την πίεση των λαϊκών στρωμάτων, δηλαδή, από την πολιτική που κάνουν στο δανεισμό, πάρα πολύ χαμηλό το επιτόκιο όταν έχεις μια κατάθεση, πάρα πολύ υψηλό το επιτόκιο όταν δανείζεται. Αλλά και την πολιτική που κάνουν στις προμήθειες και στις χρεώσεις.

Από εκεί προέρχονται αυτά τα τρομακτικά κέρδη κι εσείς εδώ πέρα ουσιαστικά μόνο κάνοντας φοροελαφρύνσεις στο μεγάλο κεφάλαιο ενθαρρύνετε αυτές τις πρακτικές. Και αυτή η ίδια πολιτική έχει οδηγήσει και στην τεράστια ανισοκατανομή μισθών και κερδών στο ΑΕΠ, ποιος παίρνει δηλαδή τι από τον παραγόμενο πλούτο.

Το μερίδιο των μισθών στο ΑΕΠ είναι 27%, διπλάσιο είναι το μερίδιο των κερδών των επιχειρήσεων 53%. Και αυτή είναι μια σχέση, η οποία δεν έχει απολύτως καμία επαφή με την ευρωπαϊκή πραγματικότητα. Ξαναλέω, δεν επαινώ την ευρωπαϊκή πολιτική, αλλά βλέπουμε ότι ακόμη και με αυτή τη σκληρή πολιτική, την άδικη, η Ελλάδα βρίσκεται σε απόκλιση. Αυτό το χάσμα στο μερίδιο μισθών-κερδών διευρύνεται την τελευταία πενταετία και αυτή είναι ο πυρήνας της άδικης πολιτικής της αναδιανομής που συντελείται.

Άρα, εδώ πέρα έχουμε μία αναδιανομή ραγδαία, η οποία συντελείται τα τελευταία τέσσερα χρόνια. Αποδεικνύεται και φαίνεται από όλα τα στοιχεία που έχουμε στα χέρια μας, από τη «φτωχοποίηση» που συμβαίνει στους μισθούς και στο εισόδημα και την έκρηξη κερδών που υπάρχει για λίγους. Την υπηρετείτε με τη φορολογική πολιτική δια του ΦΠΑ και των επιλογών που κάνετε στην άμεση φορολογία, την υπηρετείτε και με την πολιτική που ακολουθείτε στα δημόσια αγαθά. Με τις ιδιωτικοποιήσεις, δηλαδή και τη μείωση των κοινωνικών δαπανών.

Το είδαμε και στο Μεσοπρόθεσμο, ότι πέραν του ότι προβλέπετε ακριβώς τη συνέχιση της ίδιας πολιτικής, πέραν του ότι θα επιτυγχάνετε αυτά τα πρωτογενή πλεονάσματα κυρίως μέσα από τη «λεηλασία» από τον ΦΠΑ, προβλέπετε και μια πολιτική για τις δαπάνες, η οποία είναι προφανές ότι ουσιαστικά αποτελεί μια πολιτική, θα έλεγα, στα όρια της πολιτικής λιτότητας. Διότι, προβλέπετε δαπάνες, οι οποίες κατ’ ουσίαν αύξηση κοινωνικών δαπανών είναι μόλις 700 εκατομμύρια.

Έτσι, από τα 3,6 δις το 1 δις είναι τα όσα προβλέπονται ήδη για τις συντάξεις από το νόμο του 2017, άρα νομοθετική υποχρέωση και τίποτα καινούργιο, ένα δις είναι τα λειτουργικά έξοδα, άρα τίποτα καινούργιο για τους πολίτες, 860 εκατ. είναι για εξοπλισμούς και μένουν 700 εκατομμύρια. Αυτή θα είναι η δημοσιονομική επέκταση. Εφτακόσια εκατομμύρια να αντιμετωπίσει κανείς τί; Τη στεγαστική κρίση, τη διάλυση του ΕΣΥ, να αντιμετωπίσει την κατάρρευση του εκπαιδευτικού συστήματος, τους μισθούς των δημοσίων υπαλλήλων που είναι καταρρακωμένοι. Αυτή είναι η συνέχιση της πολιτικής για τα επόμενα χρόνια.

Επομένως, εμείς ως «ΝΕΑ ΑΡΙΣΤΕΡΑ» σε μια τέτοια συγκυρία και σε ένα τέτοιο περιβάλλον ακρίβειας και με μια τέτοια οικονομική πολιτική, τα αποτελέσματα της οποίας τα βλέπουμε και από την κοινωνική δυσαρέσκεια, τα βλέπουμε όμως και σε όλους τους δείκτες που αποτυπώνονται, δεν νομίζω ότι μπορούμε εδώ στην Επιτροπή των Οικονομικών να κάνουμε ότι αυτό το νομοσχέδιο είναι τεχνικό. Είναι μια τεχνική συζήτηση, δηλαδή και να «κρύβουμε κάτω από το χαλί» την ουσία του προβλήματος. Αν το κάναμε αυτό, θα ισοδυναμούσε εκτιμώ με νομιμοποίηση και με επικρότηση της οικονομικής πολιτικής της ΝΔ που έχει παράξει αδιέξοδα και τη συντριπτική πλειονότητα των πολιτών.

Γι’ αυτό ως «ΝΕΑ ΑΡΙΣΤΕΡΑ» και επειδή είμαστε στρατηγικά αντίθετοι σε αυτήν την πολιτική της αναδιανομής που εφαρμόζετε, θα καταψηφίσουμε αυτό το νομοσχέδιο.

Σας ευχαριστώ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία συνάδελφε.

Συνεχίζουμε με τον Ειδικό Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέα Βορύλλα. Κύριε συνάδελφε, έχετε το λόγο.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΗΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ.

Κύριε Πρόεδρε, κ. Υπουργέ, κυρίες και κύριοι συνάδελφοι, η Κυβέρνηση φέρνει προς συζήτηση νομοσχέδιο για την Κύρωση του Κώδικα Νομοθεσίας που αφορά στον Φόρο Προστιθέμενης Αξίας. Οι διατάξεις του ισχύοντος κώδικα ΦΠΑ έχουν υποβληθεί κατά τα τελευταία 24 έτη σε πολλαπλές τροποποιήσεις στο περιεχόμενό τους, είτε ευθέως μέσω μεμονωμένων ή και πιο συστηματικών αλλαγών επί διατάξεων του ίδιου του Κώδικα είτε κατά έμμεσο τρόπο μέσω της εισαγωγής ρυθμίσεων εκτός νομοθεσίας ΦΠΑ, οι οποίες έχουν επηρεάσει ή επιφέρει τροποποιήσεις σε αντίστοιχες ρυθμίσεις περί ΦΠΑ

Επιπλέον, στις όποιες περιπτώσεις νομοθετικών παρεμβάσεων εκτός νομοθεσίας ΦΠΑ, που όμως επηρέαζαν τον ΦΠΑ, δεν ακολουθούσε πάντοτε την αντίστοιχη νομοθετική εναρμόνιση με ανάλογη προσαρμογή του περιεχομένου αλληλένδετων των διατάξεων και απαλοιφή των εντός του Κώδικα ΦΠΑ συγκρουόμενων διατάξεων. Δεν λείπουν επίσης και περιπτώσεις όπου η ίδια η ενσωμάτωση δεν είναι η πλέον επιτυχής, με κυριότερη αστοχία την εσφαλμένη κατανόηση της ρύθμισης της Οδηγίας.

Υπό τους όρους αυτούς, η νέα κωδικοποίηση της παραπάνω νομοθεσίας είναι απολύτως επιβεβλημένη, προκειμένου να επικαιροποιηθεί και να βελτιωθεί η ποιότητα του ρυθμιστικού πλαισίου και να διασφαλιστεί η εφαρμογή των σχετικών διατάξεων σε νομοθετικό περιβάλλον κατά το δυνατόν ασφαλές, προς διευκόλυνση της διοίκησης, αλλά και την ενημέρωση και την προστασία του φορολογούμενων.

Το κόμμα μας καταρχήν συμφωνεί απολύτως με την κωδικοποίηση του Κώδικα νομοθεσίας που αφορά τον Φόρο Προστιθέμενης Αξίας, είναι κάτι που έπρεπε να γίνει προ πολλού και αυτή η προσπάθεια δεν πρέπει να σταματήσει εδώ. Η κωδικοποίηση του συνόλου της νομοθεσίας μας και όχι μόνο του κώδικα ΦΠΑ πρέπει να προχωρήσει και να γίνεται με συστηματικό τρόπο και σε τακτά χρονικά διαστήματα. Περισσότερες από 170 χώρες σε όλο τον κόσμο συμπεριλαμβανομένων όλων των μεγάλων ευρωπαϊκών χωρών επιβάλλουν φόρο προστιθέμενης αξίας, ΦΠΑ σε αγαθά και υπηρεσίες. Η σημασία του Φόρου Προστιθέμενης Αξίας για τα κρατικά έσοδα είναι σημαντική και καθοριστική, αφού διαχρονικά είναι ο πρώτος φόρος σε απόδοση προς τα κρατικά ταμεία. Στον κρατικό προϋπολογισμό του 2024 τα έσοδα από ΦΠΑ υπολογίζονται σε 24,4 δισ. ευρώ, τα έσοδα από φόρους εισοδήματος σε 21,6 δισ. ευρώ, όταν το γενικό σύνολο φόρων προϋπολογίζεται σε 63 δισ. ευρώ. Το 7μηνο του 2024 στην πρώτη θέση βρίσκουμε τα έσοδα από ΦΠΑ τα οποία ανήλθαν στα 14,6 δισ. ευρώ αυξημένα έναντι του στόχου κατά 545 εκατομμύρια ευρώ. Στη δεύτερη θέση τα έσοδα των φόρων εισοδήματος τα οποία ανήλθαν σε 12,3 τρις ευρώ αυξημένα έναντι του στόχου κατά 1,4 δισ. ευρώ. Όπως προκύπτει η έμμεση φορολογία μέσω του ΦΠΑ και του ειδικού φόρου κατανάλωσης στηρίζει την καλή εικόνα για τον προϋπολογισμό του 2024 αφαιρώντας ταυτόχρονα χρήματα από τις τσέπες των πολιτών, οι οποίοι πλήττονται από τη συνεχιζόμενη ακρίβεια. Οι χώρες της Ευρωπαϊκής Ένωσης με τους υψηλότερους κανονικούς συντελεστές ΦΠΑ είναι η Ουγγαρία με 27%, η Κροατία, η Δανία και η Σουηδία με 25%. Το Λουξεμβούργο επιβάλλει τον χαμηλότερο κανονικό συντελεστή ΦΠΑ στο 17%, ακολουθούμενο από τη Μάλτα 18%, στην Κύπρο, τη Γερμανία, και τη Ρουμανία όλες με 19%. Ο μέσος κανονικός συντελεστής ΦΠΑ της Ευρωπαϊκής Ένωσης είναι 21,6%, πάνω από 6 ποσοστιαίες μονάδες υψηλότερος από τον ελάχιστο κανονικό συντελεστή ΦΠΑ.

Σύμφωνα με την Οδηγία της Ευρωπαϊκής Ένωσης 2006/112 σχετικά με το κοινό σύστημα φόρου προστιθέμενης αξίας στο άρθρο 97, αναφέρεται ότι ο κανονικός συντελεστής δεν είναι κατώτερος του 15%. Επίσης, στο άρθρο 98, αναφέρεται ότι οι μειωμένοι συντελεστές ορίζονται ως ποσοστό της βάσης επιβολής του φόρου, το οποίο δεν μπορεί να είναι κατώτερο του 5%. Στην Ελλάδα ο κανονικός συντελεστής παραμένει στο μνημονιακό επίπεδο του 24%, δηλαδή 2,4% πάνω από τον μέσο κανονικό συντελεστή ΦΠΑ της Ευρωπαϊκής Ένωσης. Η Κυβέρνηση απορρίπτει σθεναρά οποιαδήποτε σκέψη για τη μείωση των συντελεστών του ΦΠΑ και παρότι η χώρα έχει βγει από την εποπτεία της τρόικας επιμένει να τους διατηρεί σε μνημονιακά επίπεδα. Ειδικότερα ο ΦΠΑ τον Μάρτιο του 2010, πριν η χώρα μπει στα μνημόνια, ο κανονικός συντελεστής ΦΠΑ ήταν στο 19% και έκτοτε αυξήθηκε 5 εκατοστιαίες μονάδες για να διαμορφωθεί στο 24% από το έτος 2016. Επί της κυβέρνησης ΣΥΡΙΖΑ, που όπως θυμόμαστε έσκιζε μνημόνια και τα κατάργησε με έναν νόμο, έγινε η τελευταία αναπροσαρμογή από το 23% στο 24%. Τότε η Νέα Δημοκρατία είχε επικρίνει τον ΣΥΡΙΖΑ για την αύξηση του ΦΠΑ και υποσχέθηκε ότι αν γίνει κυβέρνηση θα τον μειώσει.

Παρότι είχε εγγράψει και στο προεκλογικό της πρόγραμμα την υπόσχεση για τη μείωση των συντελεστών του ΦΠΑ, εντούτοις δεν την τήρησε, όπως δεν τήρησε και τη νέα υπόσχεση που έδωσε κατά τις εκλογές του 2023. Η μείωση του ΦΠΑ ήταν ένα από τα δημοσιονομικά μέτρα που χρησιμοποιούσαν αρκετές ευρωπαϊκές κυβερνήσεις για να μετριάσουν τις επιπτώσεις πρόσφατων οικονομικών κλυδωνισμών.

Σε μείωση έως και μηδενισμό ΦΠΑ σε βασικά τρόφιμα προχώρησαν η Ισπανία, η Πορτογαλία, η Κύπρος και η Πολωνία. Θα αναφερθούμε σε μία νέα έρευνα της κεντρικής τράπεζας της Ισπανίας με ημερομηνία 31 Μαΐου του 2024, όπου διαψεύδει τον ισχυρισμό ότι η μείωση του ΦΠΑ δεν μεταφέρεται στις τιμές λιανικής, αποδεικνύοντας με στοιχεία ότι συμβαίνει ακριβώς το αντίθετο. Η έρευνα έχει τίτλο « Αναλύοντας τη μετακύλιση της μείωσης του ΦΠΑ στις λιανικές τιμές των προϊόντων με ψηφιακή συλλογή δεδομένων από σούπερ μάρκετ και μοντέλα μηχανικής μάθησης» Baνco De Espana 31/5/2024. Στην περιληπτική παρουσίαση της έκθεσης αναφέρονται συγκεκριμένα τα εξή, «Τα ευρήματα δείχνουν ότι σε επίπεδο σούπερ μάρκετ η μετακύλιση της μείωσης του ΦΠΑ ήταν σχεδόν πλήρης. Η διαπίστωση είναι ότι κατά μέσο όρο όλα τα προϊόντα μετέφεραν στις τιμές λιανικής τη μείωση ΦΠΑ σε ποσοστό από 70% έως 100% με την πάροδο του χρόνου με διαφορετικό όμως τρόπο και ρυθμό ανταπόκρισης».

Η Κυβέρνηση θα πρέπει να σταματήσει να ψεύδεται και να επιμένει στη διατήρηση της έμμεσης φορολογίας σε υψηλά επίπεδα.

Οι αριθμοί δείχνουν, ότι μια μικρή παρέμβαση στους έμμεσους φόρους, θα έδινε ανάσα στα νοικοκυριά, τα οποία καλούνται να πληρώσουν τουλάχιστον ένα μισθό το χρόνο μόνο για το ΦΠΑ που αναλογεί σε βασικά είδη που γεμίζουν το καλάθι τους. Και αυτό γιατί στην Ελλάδα η ακρίβεια δεν είναι μόνο θέμα ανταγωνισμού, αλλά και επιβαρύνσεων από το υψηλό ΦΠΑ και τον Ειδικό Φόρο Κατανάλωσης.

Μιας και αναφερθήκαμε στην Ισπανία, ανακοινώθηκε πριν λίγους μήνες, ότι θα μειώσει τον ΦΠΑ στο ελαιόλαδο στο 0%. Έτσι το ελαιόλαδο θα συμπεριληφθεί στην ομάδα των βασικών αγαθών, η οποία περιλαμβάνει ψωμί, αυγά, λαχανικά, φρούτα, που προς το παρόν έχουν μηδενικό συντελεστή ΦΠΑ. Τέτοια δραστικά μέτρα σαν στην Ισπανία και άλλων χωρών θα ήθελε να δει ο Έλληνας καταναλωτής. Το αφήγημα περί της μη μετακύλισης της μείωσης του ΦΠΑ στον τελικό καταναλωτή δεν μας πείθει, ειδικά λαμβάνοντας υπόψη τη σχετική μελέτη της Κεντρικής Τράπεζας της Ισπανίας. Η βασική πρόταση του κόμματός μας για την ακρίβεια είναι η δραστική μείωση του συντελεστή ΦΠΑ 13% των τροφίμων στο 8% και του βασικού συντελεστή ΦΠΑ 24% στο 20%. Με τη γενναία μείωση της έμμεσης φορολογίας και με την εποπτεία της αγοράς για την αισχροκέρδεια, οι πολίτες θα δουν ουσιαστική βελτίωση στην αγοραστική τους δύναμη.

Ένα ακόμα ζήτημα που δεν περνά απαρατήρητο, είναι η παράγραφος 4 του άρθρου 26 του νομοσχεδίου, η οποία ορίζει τα εξής «Με απόφαση του Υπουργού Εθνικής Οικονομίας και Οικονομικών, είναι δυνατή η μείωση κατά 30% των συντελεστών του ΦΠΑ για τα νησιά, Λέρο, Λέσβο, Κω, Σάμο και Χίο, εφόσον έχουν συσταθεί και λειτουργούν εντός της Περιφέρειάς τους κέντρα και δομές της παραγράφου 4 του άρθρου 8 του νόμου 4375 του 2016, όπως αυτό προκύπτει από σχετική βεβαίωση που εκδίδεται από την Υπηρεσία Υποδοχής και Ταυτοποίησης του Υπουργείου Μετανάστευσης και Ασύλου». Για το κόμμα μας είναι ταπεινωτικό, προσβλητικό και απαράδεκτο, για τους Έλληνες που διαβιούν στα ακριτικά νησιά μας, να συσχετίζεται η εφαρμογή μειωμένων συντελεστών ΦΠΑ κατά 30% με την ύπαρξη διαφόρων κέντρων και δομών φιλοξενίας λαθρομεταναστών και προσφύγων.

Σύμφωνα με την παράγραφο 4 του άρθρου 101 του Συντάγματός μας, το οποίο και θα καταθέσουμε, ο κοινός νομοθέτης και η διοίκηση, όταν δρουν κανονιστικά, υποχρεούνται να λαμβάνουν υπόψη τις ιδιαίτερες συνθήκες των νησιωτικών και ορεινών περιοχών, μεριμνώντας για την ανάπτυξή τους. Οπότε, η ύπαρξη μειωμένων συντελεστών ΦΠΑ, δικαιολογείται μόνο από τις ιδιαίτερες συνθήκες των νησιωτικών περιοχών μας, ώστε η γεωγραφική τους θέση την απομόνωση από την Ηπειρωτική χώρα και τα προβλήματα που αυτή δημιουργεί στην ανάπτυξή τους. Για μας είναι παντελώς απαράδεκτη η συσχέτιση μειωμένων συντελεστών ΦΠΑ με την ύπαρξη διαφόρων κέντρων και δομών φιλοξενίας λαθρομεταναστών και προσφύγων και αντίκειται κατά τη γνώμη μας στο σκεπτικό της παραγράφου 4 του άρθρου 101 του Συντάγματός μας.

Επίσης, να θυμίσουμε, ότι σύμφωνα με την Οδηγία 2006/112 της ΕΕ στο άρθρο 104 παράγραφος 2, αναφέρετε, ότι η Ελλάδα μπορεί να εφαρμόζει, στους νομούς Λέσβου, Χίου, Σάμου, Δωδεκανήσου και Κυκλάδων και στα νησιά της Θάσου, των Βορείων Σποράδων, της Σαμοθράκης και της Σκύρου, συντελεστές έως 30% χαμηλότερους από τους αντίστοιχους συντελεστές που εφαρμόζονται στην Ηπειρωτική Ελλάδα, το οποίο και θα καταθέσουμε. Με τη παρούσα κωδικοποίηση και εναρμόνιση με το Δίκαιο της ΕΕ, θα πρέπει η Κυβέρνηση να προσπαθήσει να επαναφέρει τα οριζόμενα στο άρθρο 104 παράγραφος 2 της Οδηγίας 2006/112, αν όχι στο σύνολό τους, στα περισσότερα νησιά του Αιγαίου, δικαίωμα, που αν και προβλέπεται, δυστυχώς, απεμπολήσαμε τα χρόνια των μνημονίων.

Επίσης, πολύ σημαντικό θεωρούμε, ότι στο Δίκαιο της ΕΕ δεν εντοπίσαμε καμία Οδηγία και Κανονισμό που να συσχετίζει την ύπαρξη μειωμένων συντελεστών ΦΠΑ σε μία Περιφέρεια με την ύπαρξη κέντρων και δομών φιλοξενίας λαθρομεταναστών και προσφύγων. Επομένως, η εν λόγω διάταξη, μάλλον κατά τη γνώμη μας, αντίκειται στο Δίκαιο της ΕΕ. Είναι καθαρά μια λανθασμένη επινόηση της κυβέρνησης της ΝΔ. Σας καλούμε να τροποποιηθεί η εν λόγω απαράδεκτη παράγραφος, ενώ η μείωση κατά 30% των συντελεστών του ΦΠΑ για τα νησιά Λέρο, Λέσβο, Κω, Σάμο και Χίο, να επεκταθεί και σε άλλα νησιά του Αιγαίου, όπως στη Λήμνο, Σκύρο, Κάρπαθο, Πάτμο, Αστυπάλαια, Κάσος, Σύμη, Ικαρία και Καστελόριζο. Επίσης, η μείωση κατά 30% των συντελεστών του ΦΠΑ να εφαρμοστεί, εκτός των παραπάνω νησιών, σε όλα τα μικρά νησιά με πληθυσμό μικρότερο των 1.500 κατοίκων.

Τέλος, σχετικά με τη φοροδιαφυγή, η Ελλάδα εξακολουθεί να παρουσιάζει το τρίτο μεγαλύτερο κενό μεταξύ των χωρών μελών της ΕΕ στα έσοδα από ΦΠΑ, δηλαδή, έχει ακόμα μεγάλες απώλειες στην είσπραξή του. Το κενό ΦΠΑ μειώθηκε σε 17,8% το 2021 από 26% το 2015, εξακολουθεί, ωστόσο, να αποτελεί το τρίτο μεγαλύτερο κενό ΦΠΑ μεταξύ των χωρών μελών της ΕΕ μετά τη Ρουμανία και τη Μάλτα, με το μέσο ποσοστό στην ΕΕ να είναι πολύ κάτω από το 5%.

Στα θετικά σημεία κάτι το οποίο οφείλουμε να αναγνωρίσουμε είναι ότι σύμφωνα με την τελευταία έκθεση CASE της Ευρωπαϊκής Επιτροπής για τη φοροδιαφυγή οι απώλειες του δημοσίου από ΦΠΑ στη χώρα μας μειώθηκαν κατά 50%. Από τα 6 δισ. ευρώ που ήταν οι απώλειες ΦΠΑ το 2017 περιορίστηκαν το 2021 στα 3 δισ. ευρώ, ενώ η νέα μελέτη που αναμένεται να εκδοθεί στα τέλη του μηνός από την Κομισιόν θα δίνει σύμφωνα με τις πρώτες πληροφορίες ότι το κενό ΦΠΑ είναι κάτω του 3 δισ. ευρώ. Και επειδή πριν λίγες μέρες συζητήσαμε το Μεσοπρόθεσμο Δημοσιονομικό Διαρθρωτικό Σχέδιο 2025 - 2028 ενόψει της κατάθεσης του στην Ευρωπαϊκή Επιτροπή, να επαναλάβουμε προς την Κυβέρνηση ότι δεν μπορεί να στηρίζεται στην υπεραπόδοση φόρων όπως του ΦΠΑ για να συμμαζέψει το χρέος.

Το κόμμα μας επιφυλάσσεται για την Ολομέλεια. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σε ευχαριστούμε κύριε συνάδελφε. Ολοκληρώνουμε τον κύκλο των τοποθετήσεων των Εισηγητών και των Ειδικών Αγορητών με τον Ειδικό Αγορητή της Κοινοβουλευτικής Ομάδας Πλεύση Ελευθερίας - Ζωή Κωνσταντοπούλου, τον κύριο Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Η Κυβέρνηση φέρνει στη Βουλή έναν νέο κώδικα για τον ΦΠΑ για να αντικαταστήσει τον παλαιότερο κώδικα του 2000 και ισχυρίζεται ότι στην ουσία δεν αλλάζει τίποτα όσον αφορά αυτό το φόρο, διότι ενσωματώνονται τροποποιήσεις που έχουν λάβει χώρα τα προηγούμενα 24 χρόνια.

Η Πλεύση Ελευθερίας, λέει ότι κακώς στην ουσία δεν αλλάζει τίποτα γι’ αυτό το φόρο και κακώς με τον τρόπο που έρχεται τώρα ο φόρος αυτός σε μία συζήτηση μόνο μιας επιτροπής, συζητιέται μέσα από αυτή τη διαδικασία. Νωρίτερα, πριν αρχίσουμε, αμφισβητήσαμε τη διαδικασία στη διάρκεια της συνεδρίασης αυτής της Επιτροπής και θέλω να σχολιάσω για την αποκατάσταση της αλήθειας, ότι όταν αναφερθήκατε στο γεγονός ότι η Πλεύση Ελευθερίας δεν έθεσε τις αντιρρήσεις της στη Διάσκεψη των Προέδρων, είπατε ότι η κυρία Κωνσταντοπούλου ήταν εκεί και δεν είπε τίποτα. Η κυρία Κωνσταντοπούλου δεν ήταν στη Διάσκεψη των Προέδρων που συζήτησε αυτό το θέμα, διότι μιλούσε εκείνη την ώρα στην Ολομέλεια. Και επίσης για την αποκατάσταση της αλήθειας, εγώ παραβρέθηκα στο τέλος της Διάσκεψης αφότου είχε συζητηθεί το θέμα και δεν μπόρεσα να διατυπώσω κάτι, το οποίο να καταγραφεί στα πρακτικά και μου έγινε η ενημέρωση στο τέλος. Τότε διατύπωσα κάποιες αμφιβολίες αλλά αυτές δεν γράφτηκαν στα πρακτικά. Τώρα, αυτά για την αποκατάσταση της αλήθειας.

Πρέπει να πω ότι η Πλεύση Ελευθερίας στο θέμα της διαδικασίας δίνει έμφαση, διότι θεωρεί πως θα έπρεπε να υπάρχει μια κανονική διαδικασία με τουλάχιστον τρεις συνεδριάσεις των επιτροπών για να μπορέσουν να προσκληθούν εξωκοινοβουλευτικοί φορείς, ακριβώς διότι ο ΦΠΑ είναι ένας φόρος ο οποίος έχει εξουθένωση την κοινωνία και ο οποίος πληρώνεται από στην ουσία κάθε πολίτη από όλες τις κοινωνικές ομάδες. Πρόκειται για έναν έμμεσο φόρο και οι έμμεσοι φόροι είναι κοινωνικά άδικοι φόροι για τον εξής απλούστατο λόγο, ότι ένας φτωχός και ένας πολύ πλούσιος θα πληρώσουν ακριβώς τον ίδιο ΦΠΑ 24% ας πούμε αν είναι να πάρουν ένα αναψυκτικό ή τον ίδιο ΦΠΑ στο γάλα, στο ψωμί κτλ. Υπό αυτή την έννοια, δεν είναι ένας αναλογικός φόρος όπως είναι οι άμεσοι φόροι. Δηλαδή, οι φόροι στο εισόδημα ο οποίος να λαμβάνει υπόψη του - όπως λέει και το σύνταγμα άλλωστε - την ικανότητα του φορολογούμενου να πληρώσει αυτό το φόρο. Συνεπώς, το γεγονός ότι αυτός ο φόρος είναι έμμεσος οριζόντιος και δεν διακρίνει ανάμεσα στην ικανότητα κάποιων πολιτών να τον πληρώσουν και στην δυσχέρεια άλλων πολιτών να τον καταβάλλουν, θεωρούμε ότι είναι ένα σοβαρό ζήτημα. Ιδίως τη στιγμή που ο φόρος αυτός καταλαμβάνει τη μερίδα του λέοντος στα φορολογικά έσοδα της κυβέρνησης και του προϋπολογισμού ετησίως για πολλά χρόνια.

Ο φόρος αυτός ο ΦΠΑ, δημιουργήθηκε στο πλαίσιο της Ευρωπαϊκής Ένωσης και εισήχθη μετά την ένταξη της χώρας στην Ευρωπαϊκή Ένωση, διότι όπως λέει μάλιστα και μια πρόσφατη Ενωσιακή Οδηγία, η 542/2022, η ιδέα του ήταν να εναρμονίσει τα φορολογικά καθεστώτα ανάμεσα στα κράτη μέλη, αλλά στην πραγματικότητα επειδή είναι ένας φόρος εμμέσως και είναι εύκολο να εισπραχθεί από την κυβέρνηση, -με άλλα λόγια η φοροδιαφυγή είναι πιο δύσκολη στην περίπτωση του ΦΠΑ - έχει γίνει πεδίο εκμετάλλευσης από πολλά κράτη ιδίως από κράτη όπως είναι το δικό μας μετά που υπεβλήθη στη διαδικασία των μνημονίων, ούτως ώστε να εξασφαλίζει μεγαλύτερα έσοδα μέσω αυτού αντί να φορολογήσει τα υπερκέρδη των επιχειρήσεων, να φορολογήσει τις εύπορες κοινωνικές ομάδες, οι οποίες φοροδιαφεύγουν.

 Οι πολίτες που μας ακούν να έχουν μια αίσθηση για αυτό ότι μέσα σε αυτό το πλαίσιο ο Φόρος Προστιθέμενης Αξίας στον ΟΟΣΑ, αποτελεί έναν Οργανισμό 38 κρατών, στον οποίο συμμετέχει και η Ελλάδα. Ο Οργανισμός αυτός καταλαμβάνει σύμφωνα με την έκθεση εν δυνάμει των φορολογικών εσόδων του ΟΟΣΑ το 2023 κατά μέσο όρο το 20% των φορολογικών εσόδων των κρατών-μελών του ΟΟΣΑ. Στην Ελλάδα με βάση τον προϋπολογισμό του 2023 καταλαμβάνει πάνω από το 40%. Δηλαδή, καταλαβαίνετε πόσο σημαντικός φόρος είναι αυτός σε σύγκριση με τα άλλα κράτη-μέλη του ΟΟΣΑ.

Τα στοιχεία του περσινού προϋπολογισμού δείχνουν ότι πάνω από 23 δισεκατομμύρια ευρώ εισπράχθηκαν μέσω του ΦΠΑ, ενώ τα συνολικά φορολογικά έσοδα του προϋπολογισμού ήταν στα 56 περίπου δισεκατομμύρια. Αυτό δείχνει γιατί ο φόρος είναι εξουθενωτικός για την κοινωνία, καθώς χρησιμοποιείται ως ένα εργαλείο βέβαιης εισπραξιμότητας.

Οι κυβερνήσεις από τα μνημόνια και ιδίως τα τελευταία χρόνια τον εξαντλούν για να μπορούν να έχουν μια πολιτική λιτότητας και μια πολιτική που βασίζεται σε φοροεισπρακτική νοοτροπία, στα λεγόμενα πρωτογενή πλεονάσματα που ακολουθεί η πολιτική της παρούσας Κυβέρνησης. Εξάλλου αυτό διαπιστώθηκε στη συνεδρίαση που είχαμε την περασμένη Παρασκευή στην επιτροπή των Οικονομικών Υποθέσεων, όπου συζητήθηκε το Μεσοπρόθεσμο Δημοσιονομικό Πρόγραμμα για την περίοδο 2025-2028.

Εκεί επιβεβαιώθηκε ότι η Κυβέρνηση θα συνεχίσει να έχει μια πολιτική πρωτογενών πλεονασμάτων, δηλαδή, μια πολιτική με προϋπολογισμούς, οι οποίοι θα εισπράττουν πολύ περισσότερα από τους πολίτες απ’ ότι θα ξοδεύουν σε έξοδα. Αυτό σημαίνει να έχει ο προϋπολογισμός πρωτογενές πλεόνασμα, δηλαδή, το κράτος να παίρνει από τους πολίτες περισσότερα και να δίνει πίσω με τη μορφή δαπανών τα λιγότερα.

Ο φόρος της προστιθέμενης αξίας εκτός του ότι είναι οριζόντιος και ιδιαιτέρως υψηλός στη χώρα μας, θα πρέπει να πω ότι η χώρα μας παραμένει ανάμεσα στα κράτη-μέλη της Ευρωπαϊκής Ένωσης με τον υψηλότερο ΦΠΑ. Η χώρα μας είναι ανάμεσα στα 6 κράτη-μέλη της Ευρωπαϊκής Ένωσης που χρεώνουν τον ΦΠΑ πάνω από το 24% στην κατηγορία με τους Σκανδιναβούς, καθώς και με την Ουγγαρία του Ορμπάν.

Την ίδια στιγμή για να έχουμε μια συγκριτική αίσθηση, η Γερμανία, η Κύπρος, η Βουλγαρία έχουν συντελεστή ΦΠΑ στο 19%. Το ζήτημα με τον Κώδικα που συζητούμε είναι ότι δεν εισάγει καμία ρύθμιση, η οποία να ανακουφίσει τις κοινωνικές ομάδες που υποφέρουν από αυτόν τον άδικο και οριζόντιο φόρο, όπως για παράδειγμα τους αγρότες, τους ελεύθερους επαγγελματίες, τις μικρομεσαίες επιχειρήσεις και τις δικηγορικές υπηρεσίες, οι οποίες γίνονται για την υπεράσπιση των πολιτών και χρεώνονται με υψηλό ΦΠΑ.

Επίσης, με συντελεστή 13% χρεώνονται οι υπηρεσίες που δίνονται στα άτομα με αναπηρία. Επίσης, ο ΦΠΑ παραμένει υψηλός στα τρόφιμα και στα βασικά αγαθά και αυτός είναι ένας κρίσιμος παράγοντας που συμβάλλει στην κρίση του κόστους ζωής και στην κρίση της ακρίβειας. Επίσης, υπάρχει ΦΠΑ 24% στα διόδια των δρόμων, καθώς πέρα από τα διόδια που πληρώνουν οι πολίτες, πληρώνουν και σε αυτά ΦΠΑ. Μάλιστα μου έκανε ιδιαίτερη εντύπωση ότι η Κυβέρνηση προ δύο εβδομάδων πέρασε μια τροπολογία με την οποία εφάρμοσε φόρο πολυτελείας της τάξης του 13% στα ιδιωτικά τζετ, τα οποία είναι ιδιαιτέρως ρυπογόνα, τη στιγμή ο μειωμένος συντελεστής του ΦΠΑ για το ψωμί και το γάλα είναι στο 13%.

Δηλαδή, καταλαβαίνετε με ποιο τρόπο αντιμετωπίζεται ο ΦΠΑ. Ο ΦΠΑ αντιμετωπίζεται ως ένας φόρος, ο οποίος μπορεί να φέρει εύκολα έσοδα στην Κυβέρνηση και συνεπώς η προσέγγιση του έχει μια καθαρά φοροεισπρακτική λογική τη στιγμή που οι εύπορες κοινωνικές τάξεις για φόρους πολυτελείας στα τζετ ή τα υπερκέρδη των τραπεζών ή τα υπερκέρδη κάποιων επιχειρήσεων έχουν σχετικά χαμηλό ή συγκρίσιμο φόρο. Εδώ όμως μιλάμε για επιχειρήσεις, οι οποίες έχουν μετόχους που είναι εκατομμυριούχοι.

Είχαμε συνεπώς την ευκαιρία να συζητήσουμε σήμερα τον ΦΠΑ από την σκοπιά της κοινωνικής δικαιοσύνης που είναι και η σκοπιά που εισάγει το Σύνταγμα για την αντιμετώπιση της φορολογικής πολιτικής.

Είχαμε, επίσης, τη δυνατότητα να σκεφτούμε και να συζητήσουμε για τον ΦΠΑ από μια αναπτυξιακή σκοπιά. Ακούσαμε τον Εισηγητή της Πλειοψηφίας που είπε πως θα ήθελε να δει τον ΦΠΑ μειωμένο για να συμβάλει στη μείωση του μη μισθολογικού κόστους των επιχειρήσεων. Αυτά ακούγονται πολύ φιλελεύθερα, αλλά εσείς είστε Κυβέρνηση και έχουμε το εξής παράδοξο. Έχουμε μια Κυβέρνηση που πρεσβεύει ρητορικά το φιλελευθερισμό με διακηρύξεις αυτού του τύπου, να μειωθεί ο ΦΠΑ στα κεφαλαιουχικά αγαθά που έχουν οι επιχειρήσεις, ούτως ώστε να μειώσουν το κόστος παραγωγής στα μη μισθολογικά κόστη, αλλά στην πραγματικότητα ο συντελεστής του ΦΠΑ συνεχίζει να είναι από τους υψηλότερους στην Ευρώπη.

Η Κυβέρνηση εισπράττει τα διπλάσια έσοδα σε σύγκριση με τα κράτη - μέλη του ΟΟΣΑ από τον ΦΠΑ και φαίνεται πως χρόνο με το χρόνο τα έσοδα αυτά αυξάνονται ακόμη περισσότερο και φέτος στον Προϋπολογισμό του 2024 σε σύγκριση με τα πολύ υψηλά έσοδα του Προϋπολογισμού του 2023 από τον ΦΠΑ, θα είναι ακόμη περισσότερο αυξημένα. Για τους λόγους αυτούς, λοιπόν, θεωρούμε ότι θα έπρεπε να γίνει μια συζήτηση γι’ αυτόν τον συγκεκριμένο έμμεσο οριζόντιο φόρο με τη συμμετοχή των κοινωνικών φορέων, ούτως ώστε η Κυβέρνηση να μπορέσει να ακούσει τη φωνή της κοινωνίας που αρνείται να την ακούσει.

Το γεγονός ότι περιορίζεται η συζήτηση σε μία συνεδρίαση της Επιτροπής για να μην υπάρχουν εξωκοινοβουλευτικοί φορείς είναι ενδεικτικό, κατά την άποψή μας, του γεγονότος ότι η Κυβέρνηση δεν θέλει να ανοίξει αυτό το θέμα. Θέλει να το περάσει όσο γίνεται πιο γρήγορα από τη Βουλή, να μη συζητηθεί σωστά και το αντιμετωπίζει ως κάτι εντελώς διαδικαστικό.

Σας λέμε ότι η κοινωνία δεν το βλέπει έτσι. Απεναντίας, θεωρεί ότι ο ΦΠΑ είναι μία από τις πιο σκληρές μορφές φοροεισπρακτικής πολιτικής της Κυβέρνησης που συμβάλλει στην κρίση του κόστους ζωής και στην κρίση της ακρίβειας που υπάρχει και σας διαβεβαιώ ότι όλες οι κοινωνικές ομάδες θα ήθελαν να διατυπώσουν απόψεις πάνω στην αναδιάρθρωση αυτού του φόρου που είναι υπερβολικά άδικος, υπερβολικά σκληρός και δυστυχώς, δεν προβλέπεται στο Μεσοπρόθεσμο Πρόγραμμα της Κυβέρνησης που κατατέθηκε για τα επόμενα τέσσερα χρόνια ότι πρόκειται να αναθεωρηθεί ριζικά.

Η Πλεύση Ελευθερίας θα καταψηφίσει το νομοσχέδιο. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Για αποκατάσταση της αλήθειας, όπως είπατε, πραγματικά έχετε δίκιο. Η κυρία Κωνσταντόπουλου δεν ήταν στην προηγούμενη συνεδρίαση. Ήσασταν εσείς και την αναπληρώνατε και από τα πρακτικά φαίνεται ότι δεν πήρατε καθόλου το λόγο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ήμουν στο τέλος, κ. Πρόεδρε, γιατί ήμουν στην Ολομέλεια. Έτσι όπως το λέτε αφήνετε να εννοηθεί ότι είχα την ευκαιρία να μιλήσω. Δεν είχα την ευκαιρία να μιλήσω γι’ αυτό το θέμα, γιατί ήρθα στο τέλος. Ήμουν στην Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Όταν λείπει η Πρόεδρος από τη Διάσκεψη πρέπει κάποιος να την αναπληρώνει. Τώρα, αν κάποιος δεν αναπλήρωνε αυτό είναι δικό σας θέμα. Δε μπορώ να θυμάμαι πως έγινε όλη η διαδικασία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Καταλαβαίνω, αλλά δεν αναπληρώνω εγώ την Πρόεδρο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Όταν έθεσε το θέμα ο κ. Πρόεδρος στην πρόταση του δεν έφερε κανείς αντίρρηση, πέρασε ομόφωνα και συνεχίζουμε όπως είπα ακριβώς με διευρυμένη τη διαδικασία στην Ολομέλεια με έναν εκπρόσωπο ομιλητή από κάθε Κοινοβουλευτική Ομάδα, ενώ δεν προβλέπεται από το άρθρο 111 του Κανονισμού κάτι τέτοιο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Με συγχωρείται, δεν αναπληρώνω την κυρία Κωνσταντοπούλου στη Διάσκεψη των Προέδρων. Είμαι μέλος της Διάσκεψης. Αυτό για αποκατάσταση της αλήθειας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κάποιος, όμως, έπρεπε να αναπληρώνει εσάς ή την κυρία Κωνσταντοπούλου. Έτσι είναι η πρακτική.

Το λόγο έχει ο κ. Υπουργός.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κ. Πρόεδρε. Θέλω να ευχαριστήσω και όλους τους ομιλητές των Κομμάτων για τα σχόλιά τους. Θέλω, όμως, να ξεκινήσω ευχαριστώντας και την Κεντρική Επιτροπή Κωδικοποίησης που έκανε μια εξαιρετική δουλειά, μια πολύ συστηματική δουλειά για να μπορέσουμε σήμερα να φτάσουμε εδώ πέρα στην κωδικοποίηση του Φόρου Προστιθέμενης Αξίας.

Το είπατε αρκετοί από εσάς- όχι όλοι- θέλω όμως να το τονίσω, δεν συζητάμε νέες διατάξεις για την αναμόρφωση του Κώδικα, είναι αποκλειστικά κωδικοποίηση της νομοθεσίας.

Ξεκινώντας να απαντώ σε κάποια από τα σχόλια, αρχίζω από τον συνάδελφο Ειδικό Αγορητή από την «ΠΛΕΥΣΗ ΕΛΕΥΘΕΡΙΑΣ» και να σας πω ότι, γνωρίζετε πολύ καλά την κοινοβουλευτική διαδικασία, στις Κυρώσεις, όπως και σε διεθνείς Συμβάσεις, δεν προσκαλούνται οι κοινωνικοί φορείς, δεν υπάρχει αυτή η διαδικασία, η διαδικασία είναι με μία συζήτηση στην Επιτροπή και μία συζήτηση στην Ολομέλεια.

Όσον αφορά το σχόλιο που έκανε η Ειδική Αγορήτρια της Κοινοβουλευτικής Ομάδας του ΠΑΣΟΚ, που είπε ότι «κατά παραγγελία νομοθεσία ο Κώδικας ΦΠΑ». Θα την καλέσω είτε να ανακαλέσει είτε να γίνει πιο συγκεκριμένη. Κατά παραγγελία νομοθεσία μπορεί να έχει γίνει μόνο για την ασφάλεια του Δικαίου και για το δημόσιο συμφέρον, άρα την καλώ στην Ολομέλεια ή να συγκεκριμενοποιήσει ποιος έχει παραγγείλει την κωδικοποίηση του Φόρου Προστιθέμενης Αξίας ή να το ανακαλέσει.

Για την Ειδική Αγορήτρια της «ΝΕΑΣ ΑΡΙΣΤΕΡΑΣ», που είπε ότι «είναι μια χαμένη ευκαιρία», να μιλάει όμως η «ΝΕΑ ΑΡΙΣΤΕΡΑ», που ήσασταν όλοι στην κυβέρνηση Τσίπρα, για μείωση φόρων, όταν εσείς είχατε αυξήσει, ως κυβέρνηση ΣΥΡΙΖΑ, 27 άμεσους και έμμεσους φόρους, ενώ εμείς έχουμε μειώσει πάνω από 50 φόρους, είναι τουλάχιστον οξύμωρο, σας καλώ όμως σε επικείμενο νομοσχέδιο του Υπουργείου Εθνικής Οικονομίας και Οικονομικών που θα έχουμε, βεβαίως να συνεισφέρετε και εσείς στις μειώσεις της άμεσης και της έμμεσης φορολογίας, μιας και θα έχουμε διατάξεις στο αμέσως επόμενο χρονικό διάστημα. Οξύμωρο όμως είναι, να μιλάει η Ειδική Αγορήτρια της «ΝΕΑΣ ΑΡΙΣΤΕΡΑΣ» και για τα Κόμματα της δημοκρατικής Αντιπολίτευσης, από την Ειδική Αγορήτρια του Κόμματος, το οποίο δεν έχει εκλεγεί στη Βουλή, αλλά δημιουργήθηκε από διάσπαση άλλου Κόμματος που έχει εκλεγεί στη Βουλή και αυτό είναι τουλάχιστον οξύμωρο.

Πάμε όμως τώρα στον Κώδικα του ΦΠΑ. Η καθιέρωση ενός ενιαίου επικαιροποιημένου και απλουστευμένου Κώδικα, επιδιώκει τη διευκόλυνση των συναλλαγών των πολιτών και επιχειρήσεων, τον εξορθολογισμό του πλαισίου ελέγχου, τη βελτίωση της αποτελεσματικότητάς τους και τη μείωση της γραφειοκρατίας. Η θέσπιση ενιαίου πλαισίου, το οποίο θα ενσωματώσει εγκυκλίους και Οδηγίες, αποτελεί αναμφισβήτητα χρήσιμο εργαλείο, τόσο για τους φορολογούμενους πολίτες και επιχειρήσεις, όσο και για τις φορολογικές Υπηρεσίες, που βοηθάει στην εμπέδωση ενός κλίματος ασφάλειας των συναλλαγών και εμπιστοσύνης με τις φορολογικές Αρχές.

Η κωδικοποίηση του Δικαίου αποτελεί πρακτική καλής νομοθέτησης, που συντείνει στην πραγμάτωση της αρχής ασφάλειας του Δικαίου ως ειδικότερης έκφρασης της αρχής του κράτους Δικαίου, αλλά και βάση για τον περαιτέρω εκσυγχρονισμό της κείμενης νομοθεσίας.

Το προτεινόμενο σχέδιο Κώδικα αποτελεί κωδικοποίηση των διατάξεων που διέπουν τον Φόρο Προστιθέμενης Αξίας ως προς το συνολικό τους περιεχόμενο. Οι διατάξεις αυτές αποτυπώνονται στην υφιστάμενη νομοθεσία περί ΦΠΑ - είναι ο Κώδικας ΦΠΑ, ο οποίος κυρώθηκε με το με τον ν.2859/2000 και στα παραρτήματα αυτού- τα οποία έχουν ως αρχική αναφορά τον προϊσχύσαντα ν.1642/1986 και τα αντίστοιχα παραρτήματά του.

Οι διατάξεις του ισχύοντος Κώδικα ΦΠΑ έχουν υποβληθεί κατά τα τελευταία 24 έτη που αυτός εφαρμόζεται, σε πολλαπλές τροποποιήσεις- είναι πάνω από 175, εδώ πέρα θέλω να παραμείνω σε αυτό τον αριθμό, έχουμε 175 τροποποιήσεις του Κώδικα τα τελευταία χρόνια, άρα νομίζω ότι όλοι αντιλαμβανόμαστε την ανάγκη της κωδικοποίησης- είτε ευθέως μέσω μεμονωμένων ή και πιο συστηματικών αλλαγών επί συγκεκριμένων διατάξεων του ίδιου του Κώδικα είτε κατά έμμεσο τρόπο, μέσω εισαγωγής ρυθμίσεων εκτός νομοθεσίας ΦΠΑ, οι οποίες έχουν επηρεάσει ή επιφέρει τροποποιήσεις σε αντίστοιχες ρυθμίσεις περί ΦΠΑ ή έχουν καταργήσει διατάξεις αυτού.

Υπό τους όρους αυτούς, 24 έτη μετά την κύρωση του ισχύοντος Κώδικα ΦΠΑ, η νέα κωδικοποίηση της παραπάνω νομοθεσίας είναι επιβεβλημένη, προκειμένου να επικαιροποιηθεί και να βελτιωθεί η ποιότητα του ρυθμιστικού πλαισίου και να διασφαλιστεί η εφαρμογή των σχετικών διατάξεων σε νομοθετικό περιβάλλον, κατά το δυνατόν ασφαλές, προς διευκόλυνση της διοίκησης, αλλά και ενημέρωση και προστασία των φορολογουμένων.

Στο πλαίσιο αυτό, το παρόν σχέδιο νόμου «Κώδικα Φόρου Προστιθέμενης Αξίας» κυρίως στοχεύει στα εξής:

Πρώτον. Αποδίδει τις κωδικοποιούμενες διατάξεις με γλωσσική ομοιομορφία, με κατά το δυνατόν εύληπτο και συστηματοποιημένο τρόπο και με αναμόρφωση, όπου απαιτείται, της δομής των άρθρων, των παραγράφων και των εδαφίων, ώστε να αποδίδουν, με σαφή και κατανοητό τρόπο, το νόημα των κανόνων που εισάγουν.

Δεύτερον. Προσαρμόζει τον ακολουθούμενο τύπο και τις διαδικασίες στις νέες νομοθετικές συνθήκες, που έχουν προκύψει.

Τρίτον. Ενσωματώνει στον Κώδικα τον κανονιστικό αντίκτυπο νεότερων ρυθμίσεων της εθνικής και ενωσιακής τελωνειακής νομοθεσίας.

Τέταρτον. Λαμβάνει υπόψη συντελεστή στις εξελίξεις, σε επίπεδο Ευρωπαϊκής Ένωσης, όπως π.χ. είναι η αποχώρηση του Ηνωμένου Βασιλείου.

Πέμπτο. Παρουσιάζει τις διαδικαστικού περιεχομένου ρυθμίσεις, κατά τρόπο ώστε να διακρίνονται τα ζητήματα που ρυθμίζονται στον ίδιο τον Κώδικα και εκείνα που αφορούν συναφή νομοθετήματα, όπως το νόμο για τα Ελληνικά Λογιστικά Πρότυπα και τον Κώδικα Φορολογικής Διαδικασίας, είτε παραπέμποντας σε αυτούς είτε κωδικοποιώντας όπου είναι αναγκαίο ρυθμίσεις είτε των κατ’ εξουσιοδότηση αυτού Κανονιστικών Αποφάσεων.

Αναμφισβήτητα η κωδικοποίηση της φορολογικής νομοθεσίας αποτελεί απαραίτητο εργαλείο για την ορθή είσπραξη των δημοσίων εσόδων, καθώς και την οικειοθελή συμμετοχή όλων των εμπλεκομένων στη συλλογική προσπάθεια ανάπτυξης φορολογικής συνείδησης, με στόχο πάντοτε τη δίκαιη κατανομή των φορολογικών βαρών.

Με αυτά τα λόγια και υπηρετώντας αυτούς τους στόχους, καλώ όλα τα κόμματα να υπερψηφίσουν, σήμερα, τον Κώδικα του Φόρου Προστιθέμενης Αξίας.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ, κύριε Υπουργέ.

Το λόγο έχει ζητήσει η κυρία Κωνσταντοπούλου. Ορίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ.

Ήρθα, θα έλεγα «αεροπλανικώς», γιατί παρακολούθησα τη στιχομυθία που είχατε με τον Κοινοβουλευτικό μας Εκπρόσωπο και Εισηγητή μας τον κύριο Καζαμία. Αλλά, «αεροπλανικώς» κιόλας, γιατί είδα ότι συμπίπτουμε με τον Πρωθυπουργό. Με το που προσγειώθηκα στην Αλεξανδρούπολη, βρήκα το πρωθυπουργικό αεροσκάφος εκεί, αλλά είχε φύγει ο Πρωθυπουργός. Να δούμε πού θα τον πετύχω ξανά. Σήμερα, στον αγιασμό, ήρθε και έφυγε πάλι.

 Κύριε Πρόεδρε, πρώτα απ’ όλα, θα ήθελα να αποκαταστήσω κάποια πράγματα, που είναι και διαδικαστικά και ουσιαστικά, γιατί δεν μου αρέσει να καταλείπονται αμφιβολίες ή εσφαλμένες ή ψευδείς εντυπώσεις.

Πρώτον, η Πλεύση Ελευθερίας έχει σταθερή θέση, διαμορφωμένη και διατυπωμένη ότι η πρόσκληση φορέων της κοινωνίας και πολιτών, μέσα στη Βουλή, είναι κεφαλαιώδους σημασίας. Και για το λόγο αυτό, σταθερά επιμένουμε, σε κάθε νομοσχέδιο, να καλούνται φορείς. Μάλιστα, ήταν η δική μας Κοινοβουλευτική Ομάδα που είχε την πρωτοβουλία και επέτυχε να αποκατασταθεί και η πρόσκληση των φορέων διά ζώσης, μέσα στη Βουλή. Σας βλέπω ότι συγκατανεύετε. Διότι, μέχρι να μπούμε εμείς στη Βουλή, εφαρμόζονταν οι διατάξεις περί Covid, ενώ δεν εφαρμόζονταν πουθενά αλλού. Αυτό εμείς το ερμηνεύσαμε σαν μια σχετική «αλλεργία» του παλαιού πολιτικού συστήματος στους πολίτες. Θα πρέπει να υπάρξει μία « αγωγή αντιαλλεργική», διότι οι πολίτες είναι κομμάτι της κοινωνίας και, βεβαίως, η Βουλή τούς ανήκει. Δεν ανήκει στους βουλευτές. Είναι η Βουλή των Ελλήνων -και εγώ πάντα έλεγα των Ελλήνων και των Ελληνίδων- δεν η Βουλή των βουλευτών και των υπουργών. Αυτά, σε σχέση με τη γενική μας θέση.

Ειδικότερα, η Διάσκεψη των Προέδρων, που έγινε την περασμένη Πέμπτη, τελείωσε πριν καν ξεκινήσει. Ξεκίνησε και τελείωσε διαρκούσης της δικής μου ομιλίας, στην Ολομέλεια της Βουλής. Συνεπώς, δεν εκπροσωπηθήκαμε στη Διάσκεψη. Το ότι ο κ. Πρόεδρος την τελείωσε γρήγορα έχει να κάνει και με το ότι, αν βρει μια ευκαιρία και δεν είμαστε εκεί, επισπεύδει τα πράγματα, για να μην έχει αντίλογο και αντίρρηση.

Όμως, η πραγματικότητα είναι ότι δεν εκπροσωπηθήκαμε στη Διάσκεψη, διότι ήταν η δική μου ομιλία στην Ολομέλεια. Ο κ. Καζαμίας έφυγε πριν από το τέλος της ομιλίας μου, για να προλάβει τη Διάσκεψη, αλλά πρόλαβε ουσιαστικά αφού είχαν κλείσει τα Πρακτικά. Άρα, δεν ισχύει και δεν θα πρέπει να γράφεται και ας το διαβιβάσετε και εσείς και στην αρμόδια Διεύθυνση. Δεν μπορεί να γράφεται ότι δεν υπήρξαν αντιρρήσεις, όταν εμείς δεν ήμασταν παρόντες.

Εξάλλου, είναι εγγεγραμμένη η δική μας θέση, η οποία είναι πάγια, δεν αλλάζει και δεν υπάρχει καμία περίπτωση ποτέ να συναινέσουμε σε εσπευσμένες και επείγουσες διαδικασίες που δεν προσήκουν και δεν συνάδουν και με τη φύση του νομοθετήματος. Η αλήθεια είναι, ότι εγώ πέτυχα τον κ. Τασούλα την ώρα που έκανε την ενημέρωση στους κοινοβουλευτικούς συντάκτες και τους έλεγε επί λέξει, ότι αυτό το νομοσχέδιο θα γίνει με τη μία. Μπαμ και κάτω. Τους είπα χαριτολογώντας, θα πέσετε ξεροί.

Δεν συναινέσαμε, δεν συναινούμε και θα ήθελα, επί του προκειμένου, να κάνω κάποια σχόλια, διότι, δεν αντιλαμβανόμαστε πως η Κυβέρνηση επιχειρεί να εμφανίσει ότι αυτό είναι ένα νομοσχέδιο που μπορεί να συζητηθεί σε μία συνεδρίαση. Κατά τον Κανονισμό της Βουλής, αυτό δεν επιτρέπεται ούτε αυτή η συνδυαστική εφαρμογή που έχει εισφερθεί επιτρέπει κάτι τέτοιο. Είναι θέμα της Επιτροπής. Νομίζω, ότι όλη η Αντιπολίτευση θα συμφωνήσει ότι θα έπρεπε και πρέπει να κληθούν φορείς και εγώ το θέτω και τώρα. Δεν είναι κάτι που λήφθηκε στη Διάσκεψη. Εξάλλου, η Διάσκεψη δεν μπορεί μόνη της να ορίσει το τι κάνει η Επιτροπή. Δεν είναι αρμόδια η Διάσκεψη για την Επιτροπή. Η Διάσκεψη είναι αρμόδια μόνο για την Ολομέλεια, εφόσον, ένα νομοσχέδιο ολοκληρωθεί στην Επιτροπή και αυτά, επιτρέψτε μου να τα ξέρω αρκετά καλά, μιας και είχα και την τιμή να υπηρετήσω ως Πρόεδρος της Βουλής και να τα εφαρμόζω με πίστη ακριβώς στο Σύνταγμα και στον Κανονισμό της Βουλής.

Επί του περιεχομένου του νομοσχεδίου, κοιτάξτε, τα ζητήματα του ΦΠΑ και γενικά της φορολόγησης είναι μείζονα. Δεν είναι ήσσονα ούτε διαδικαστικά. Η αγορά, η κοινωνία, ο κόσμος έχει στενάξει. Ο κύριος Δήμας, ο Υφυπουργός που παρίσταται, είναι δικηγόρος. Γνωρίζει πάρα πολύ καλά, ότι, η πρώτη μνημονιακή απαίτηση, το ΦΠΑ στους δικηγόρους, σαν να είναι οι νομικές υπηρεσίες κάποια πολυτελής παροχή που μόνο κάποιοι προνομιούχοι την παίρνουν, ήταν αυτή η οποία τορπίλισε την πρόσβαση των πολιτών στη δικαιοσύνη. Και στην υπεράσπιση, ήταν αυτή η οποία αποδεκάτισε τους δικηγόρους της χώρας που η Κυβέρνησή σας και ο κ. Χατζηδάκης, που δεν ξέρουμε πότε θα ξαναεμφανιστεί, θα δούμε, πάντως, εμείς του κάναμε σήμερα δύο επίκαιρες ερωτήσεις. Μπορεί ο κ. Χατζηδάκης να μην έχει εργασθεί ως δικηγόρος. Μπορεί να μην πληρώνει ή να μην πλήρωνε μέχρι πέρσι τις εισφορές του στο Δικηγορικό Σύλλογο Αθηνών, αλλά, οι δικηγόροι σε όλη τη χώρα βρέθηκαν σε δεινότατη θέση στην περίοδο των μνημονίων. Είχαμε μαζικές παραιτήσεις από το επάγγελμα και είχαμε και πάρα πολλές αυτοκτονίες συναδέλφων.

Το λέω, γιατί, δεν μπορεί τα θέματα αυτά να τα συζητάμε σαν να είναι κάποια διαδικαστικά, που δεν είναι. Το ΦΠΑ συνολικότερα, είναι μια πολύ ανελαστική, αβάσταχτη ρύθμιση και επιβάρυνση των νοικοκυριών, των ευάλωτων ομάδων, των πολύτεκνων οικογενειών, των ατόμων με αναπηρία, των αγροτών. Είναι μια συνθήκη που πρέπει να ξανασυζητηθεί και να αναθεωρηθεί, διότι υπηρετεί, μεν, την συνταγή των κυβερνήσεων όλων των τελευταίων ετών για εύκολη αποκομιδή οριζόντια συλλεγόμενων φόρων δημοσίων εσόδων, αλλά, δεν υπηρετεί μια λογική πραγματικής ενίσχυσης της κοινωνίας και της οικονομίας.

Εμείς, έχουμε τη σταθερή θέση ότι η οικονομία δεν μπορεί ποτέ να ανθίσει πάνω σε μία αποδεκατισμένη κοινωνία. Περπατώντας τώρα στους διαδρόμους της Βουλής, πληροφορήθηκα και από υπαλλήλους της Βουλής, ότι συνολικά υπήρξε μια αναδρομική παρακράτηση της προσωπικής διαφοράς σε όλους τους υπαλλήλους του δημοσίου τομέα και ούτε προειδοποιήθηκαν ούτε με οποιονδήποτε τρόπο η Κυβέρνησή τους ενίσχυσε στην διαβίωσή τους.

Κύριε Δήμα είστε σήμερα εσείς εδώ, θα είστε εσείς την Τετάρτη, θα έρθει ο κ. Χατζηδάκης ξέρετε; Εσείς θα είστε, ο κ. Χατζηδάκης θα είναι; Το Υπουργείο δεν είναι απρόσωπο, το Υπουργείου εκπροσωπείται από τα κυβερνητικά πρόσωπα και αυτό ακριβώς ρωτώ. Ελπίζω να είναι. Σε κάθε περίπτωση και αν δεν είναι την Τετάρτη, του έχουμε καταθέσει δύο επίκαιρες ερωτήσεις και ο κ. Καζαμίας και εγώ, θα έχει την ευκαιρία να έρθει. Και ελπίζω όντως να έρθει, γιατί καταλαβαίνετε ότι και εμείς καταλαβαίνουμε πως είναι σε δεινή θέση. Είναι παρακολουθούμενος Υπουργός από την ΕΥΠ, παρακολουθούμενο πρόσωπο κυβερνητικό, που η εισαγγελέας του Αρείου Πάγου λέει ότι καλώς παρακολουθείτο και ξεκάθαρα αποφεύγει να δώσει λόγο στην εθνική αντιπροσωπεία στη Βουλή, για το θέμα της παρακολούθησής του. Έφτασε την προηγούμενη Δευτέρα να μου δηλώσει αναρμόδιος για τον εαυτό του. Γιατί του απηύθυνα με την ιδιότητα του τη σημερινή, του Υπουργού Εθνικής Οικονομίας και Οικονομικών, την ερώτηση τι έχει πράξει σε σχέση με την παρακολούθησή του και πως εγγυάται ότι δεν είναι παρακολουθούμενο και εκβιαζόμενο πρόσωπο και αντί να έρθει να απαντήσει θαρρετά, σθεναρά και με στοιχεία, δήλωσε αναρμόδιος και εξαφανίστηκε.

Τα θέματα είναι μείζονα για εμάς. Πρέπει και ζητώ, κύριε Πρόεδρε, να το θέσετε και στους εκπροσώπους των άλλων κομμάτων να τοποθετηθούν. Δεν έχει ληφθεί από την Διάσκεψη. Είναι μείζον να κληθούν οι φορείς. Είναι μείζον να κληθεί το Ινστιτούτο Καταναλωτών, οι Δικηγορικοί Σύλλογοι, το ΕΒΕΑ, οι εκπρόσωποι των λαϊκών αγορών, οι εκπρόσωποι των μικρομεσαίων επιχειρήσεων, οι αγρότες, οι τρίτεκνοι, οι πολύτεκνοι, τα άτομα με αναπηρία, οι ευάλωτες ομάδες. Είναι σημαντικό να τους ακούσουμε για τα θέματα του ΦΠΑ και δεν είναι μια διαδικαστική διαδικασία.

 Κλείνω, λέγοντας, και θα ήθελα να το διευκρινίσω, δεν θα ήθελα να ξανά αμφισβητείται η πραγματικότητα, σε σχέση με αυτά που γίνονται και αυτά που δεν γίνονται. Η Πλεύση Ελευθερίας ζητεί σταθερά τους πολίτες μέσα στη Βουλή. Εξάλλου, φέρνουμε τους πολίτες μέσα στη Βουλή καθημερινά και στα θεωρεία της Ολομέλειας. Καθημερινά έρχονται πολίτες με δική μας πρόσκληση και βλέπουν βέβαια τα άδεια έδρανα της κυβερνητικής πλειοψηφίας και τα κοινοβουλευτικά και τα κυβερνητικά. Εμείς πιστεύουμε σε μια Βουλή ζωντανή και σε μία Βουλή και μία κυβέρνηση που ακούει τους πολίτες και την κοινωνία και γι’ αυτό θα συνεχίσουμε να παλεύουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αχτσιόγλου.

**ΕΥΤΥΧΙΑ ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, ζητώ το λόγο επί προσωπικού. Ο κύριος Υπουργός ισχυρίστηκε κάτι κατά τη γνώμη μου καινοφανές και βαθιά αυταρχικό στην τοποθέτησή του. Ισχυρίστηκε ότι ένα κόμμα, το οποίο προκύπτει από διάσπαση, δεν είναι ένα δημοκρατικό κόμμα. Αυτό ποιο Σύνταγμα το λέει κύριε Δήμα, ποια αρχή το λέει αυτό; Πρόκειται για μία καινοφανή αυταρχική δήλωση. Αλίμονο αν θεωρούμε ότι ένα κόμμα το οποίο προκύπτει από διάσπαση δεν είναι ένα δημοκρατικό κόμμα. Η Νέα Αριστερά είναι ένα δημοκρατικό κόμμα και προφανώς δεν είστε εσείς αυτός που θα ορίσετε ποιο κόμμα είναι δημοκρατικό και ποιο κόμμα δεν είναι δημοκρατικό.

Από κει και πέρα αντιλαμβάνομαι τη δυσκολία σας να απαντήσετε στα επιχειρήματα που έθεσα και που αφορούν την καθημερινότητα των πολιτών, αλλά αυτό δεν σας επιτρέπει να χαρακτηρίζετε μη δημοκρατικά κόμματα όποια κόμματα σας ασκούν πιεστική αντιπολίτευση. Η νομιμοποίηση που έχω εγώ, ως εκπρόσωπος του λαού και βουλεύτρια που εξελέγη με το μεγαλύτερο αριθμό ψήφων σε ολόκληρη την Ελλάδα από την αντιπολίτευση, μου δίνει κάθε δικαίωμα να βρίσκομαι εδώ απέναντί σας και να χρησιμοποιώ τη λαϊκή εντολή με τον ίδιο ακριβώς όρο που μου δόθηκε. Να σας κάνω την αντιπολίτευση στην κατεύθυνση για την οποία εξελέγη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αρχικά κανένας δεν αμφισβητεί ότι είστε βουλευτής, ότι υπάρχει κοινοβουλευτική ομάδα και ότι βεβαίως μπορείτε να ασκείτε την αντιπολίτευση όπως θεωρείτε ότι είναι καλύτερο. Αυτό, το οποίο είπα και δεν καταλαβαίνω γιατί σας πειράζει είναι ότι η Νέα Αριστερά δεν συμμετείχε στις προηγούμενες εθνικές εκλογές.

 **ΕΥΤΥΧΙΑ ΑΧΤΣΙΟΓΛΟΥ(Ειδική Αγορήτρια της ΝΕΑΣ ΑΡΙΣΤΕΡΑΣ**): Κύριε Υπουργέ, δεν είπατε αυτό.

Είπατε ότι το να μιλάει η Νέα Αριστερά για δημοκρατική αντιπολίτευση είναι οξύμωρο. Σημείωσα τις λέξεις.

**ΧΡΙΣΤΟΣ ΔΗΜΑΣ(Υφυπουργός Εθνικής Οικονομίας και Οικονομικών)**: Νομίζω ότι είναι ένα γεγονός αδιαμφισβήτητο. Το να μιλάτε εσείς για δημοκρατική αντιπολίτευση, είναι κάτι το οποίο μου δίνει και εμένα τη δυνατότητα να σας πω ένα γεγονός, ότι δεν συμμετείχε η Νέα Αριστερά στις προηγούμενες εκλογές.

Εσείς κυρία Αχτσιόγλου έχετε εκλεγεί Βουλευτής υπό τη σημαία του ΣΥΡΙΖΑ. Αυτή είναι η πραγματικότητα. Είναι ένα γεγονός ή δεν είναι; Είναι αληθές; Το διαψεύδετε;

**ΕΥΤΥΧΙΑ ΑΧΤΣΙΟΓΛΟΥ(Ειδική Αγορήτρια της ΝΕΑΣ ΑΡΙΣΤΕΡΑΣ**): Δεν είναι δημοκρατική αντιπολίτευση ένα κόμμα που δημιουργείται από διάσπαση; Είστε σοβαρός; Επιμένετε σε αυτή την αυταρχική τοποθέτηση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Έχει καταγραφεί στα πρακτικά τι είπε ο κ. Υπουργός και τι είπατε εσείς.

**ΧΡΙΣΤΟΣ ΔΗΜΑΣ(Υφυπουργός Εθνικής Οικονομίας και Οικονομικών)**: Όσον αφορά την αδυναμία, κυρία Αχτσιόγλου σας επαναλαμβάνω ότι έχετε τη δυνατότητα, μιας και θέλετε και εσείς τόσο πολύ, να ψηφίσετε σε επικείμενο νομοσχέδιο που θα έχει το Υπουργείο Εθνικής Οικονομίας και Οικονομικών πολλές μειώσεις φόρων και ασφαλιστικών εισφορών, κάτι το οποίο βεβαίως δεν κάνατε όσο ήσασταν στην κυβέρνηση του ΣΥΡΙΖΑ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το ζήτημα αυτό κυρία πρόεδρε που θέσατε, το είχε θέσει στην αρχή της συνεδρίασης ο κύριος Καζαμίας.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Το γνωρίζω αλλά ψηφοφορία δεν έγινε και νομίζω ότι η αντιπολίτευση συμφωνεί σε αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Ποια αντιπολίτευση συμφωνεί;

**ΧΑΡΑΛΑΜΠΟΣ ΜΑΜΟΥΛΑΚΗΣ(Εισηγητής της Μειοψηφίας)**: Το θέσαμε και εμείς, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το θέσατε και εσείς, τέθηκε στην αρχή, είπαμε ότι πάμε με μία συνεδρίαση και τελείωσε το θέμα.

Ερωτώ και τον κύριο Πέτσα.

**ΣΤΥΛΙΑΝΟΣ ΠΕΤΣΑΣ(Εισηγητής της Πλειοψηφίας)**: Συμφωνώ με την πρόταση όπως διατυπώθηκε από την Διάσκεψη των Προέδρων.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Να μιλήσει και η αντιπολίτευση. Δεν αποφασίζει μόνη της η Κυβέρνηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Θέσαμε στην αρχή το θέμα και να σας και να σας θυμίσω επί των ημερών μας άλλες δύο κωδικοποιήσεις, ο κώδικας είσπραξης δημοσίων εσόδων και ο κώδικας φορολογικής διαδικασίας, πάλι με το άρθρο 111 έγινε και μάλιστα στην Ολομέλεια χωρίς τη διευρυμένη αυτή τοποθέτηση των 9 ομιλητών των κοινοβουλευτικών ομάδων, επιπλέον ομιλητών.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Αυτό δεν είναι επιχείρημα. Εμείς αντιλέγουμε και φυσικά θα εφαρμόσετε την πλειοψηφία σας αλλά ρωτήστε και την αντιπολίτευση πώς τοποθετείται. Είναι σημαντικό αν θέλουν φορείς ή όχι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Πέτσας.

**ΣΤΥΛΙΑΝΟΣ ΠΕΤΣΑΣ(Εισηγητής της Πλειοψηφίας)**: Τοποθετήθηκα ήδη, όπως πρότεινε η Διάσκεψη των Προέδρων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Μαμουλάκης, ο Εισηγητής της Μειοψηφίας.

**ΧΑΡΑΛΑΜΠΟΣ ΜΑΜΟΥΛΑΚΗΣ(Εισηγητής της Μειοψηφίας)**: Όπως και στην τοποθέτησή μου κύριε Πρόεδρε, το έθεσα επί τάπητος εκ προοιμίου αυτό. Θεωρούμε, ότι είναι αντικοινοβουλευτικό αυτό που συντελείται. Η διαδικασία πρέπει να είναι ορθή και οι κοινωνικοί εταίροι και ανέφερα και συγκεκριμένους όπως το οικονομικό επιμελητήριο, οι φοροτεχνικοί κλπ., θα πρέπει να έχουν γνώση και λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Επειδή εδώ πέρα η συζήτηση είναι κύρωση κωδικοποίησης νομοθεσίας, δεν αλλάζει τίποτα. Είναι οι 175 τροποποιήσεις που έγιναν στον νόμο από το 2000 με το ν.2859 μέχρι σήμερα. Δεν αλλάζει τίποτα. Ενοποιούνται όλες αυτές οι τροποποιήσεις που έγιναν τα 24 χρόνια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Η κυρία Βατσινά από το Κίνημα Αλλαγής και ο κ. Τσοκάνης από το ΚΚΕ δεν είναι εδώ.

Το λόγο έχει ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ(Ειδικός Αγορητής της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ**): Όπως τοποθετήθηκα στην αρχή της ομιλίας μου, ναι μεν αποτελεί μια κωδικοποίηση και επί της ουσίας δεν αλλάζει τίποτα. Επί της ουσίας δεν λέει τίποτα, κακώς δεν αλλάζει τίποτα όμως. Θα το ξαναπώ, ο κώδικας φόρου προστιθέμενης αξίας είναι πάρα πολύ σημαντικός νόμος και σε τεχνικό και σε πολιτικό και σε οικονομικό επίπεδο. Θα έπρεπε να γίνει μια διευρυμένη συζήτηση για όλα τα άρθρα του κώδικα φόρου προστιθέμενης αξίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Μετά δεν είναι κωδικοποίηση αυτό το πράγμα.

Το λόγο έχει η κυρία Αχτσιόγλου.

 **ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, προφανώς και θα θέλαμε αυτή η συζήτηση να είναι μια πλήρης συζήτηση και να ακουστούν οι εκπρόσωποι της κοινωνίας των πολιτών για ένα κορυφαίο θέμα, όπως εξήγησα και στην ομιλία μου, που επιβαρύνει καθημερινά τους πολίτες και είναι το ΦΠΑ. Επομένως, προφανώς θέλουμε να είναι μια κανονική διαδικασία με ακρόαση των φορέων της κοινωνίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”», κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»)**: Κύριε Πρόεδρε, θα θέλαμε να είναι όλοι οι εκπρόσωποι και να τοποθετηθούν.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Προφανώς συμφωνώ κι εγώ, κύριε Πρόεδρε. Αυτή ήταν η πρόταση που έκανα στην αρχή της συνεδρίασης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ο κ. Αθανάσιος Χαλκιάς δεν είναι στην αίθουσα γιατί είχε υποχρέωση σε άλλη Επιτροπή.

Άρα, βάσει της πλειοψηφίας, περνάει η πρόταση να ολοκληρωθεί σε μία συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Να μην έρθει η κοινωνία θέλει η πλειοψηφία. Εντάξει, ας το ακούσει και η κοινωνία.

**ΣΤΥΛΙΑΝΟΣ ΠΕΤΣΑΣ (Εισηγητής της Πλειοψηφίας)**: Δεν εκφράζει την κοινωνία η κυρία Κωνσταντοπούλου. Η κοινωνία ξέρει πολύ καλά. Μιλάμε για μια κωδικοποίηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Αφήστε, κ. Πέτσα. Η κοινωνία καταλαβαίνει πολύ καλά. Έχει συνδεθεί και το όνομά σας με τη «Λίστα Πέτσα».

**ΣΤΥΛΙΑΝΟΣ ΠΕΤΣΑΣ (Εισηγητής της Πλειοψηφίας)**: Έσωσε χιλιάδες ανθρώπους. Εσείς θέλατε να έχουμε θύματα, όπως έγινε στην Ιταλία. Δεν σας κάναμε τη χάρη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστώ πολύ, κ. Πέτσα, ολοκληρώθηκε η συζήτηση.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο «Κώδικας Φόρου Προστιθέμενης Αξίας».

Όπως προκύπτει από τις τοποθετήσεις των Εισηγητών και των Ειδικών Αγορητών:

Ο Εισηγητής της Πλειοψηφίας, κ. Στυλιανός Πέτσας, ψήφισε υπέρ.

Ο Εισηγητής της Μειοψηφίας, κ. Χαράλαμπος Μαμουλάκης, δήλωσε επιφύλαξη.

Η Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ», κυρία Ελένη Βατσινά, δήλωσε επιφύλαξη.

Ο Ειδικός Αγορητής της Κ.Ο. «Κ.Κ.Ε.», κ. Χρήστος Τσοκάνης, ψήφισε κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος, δήλωσε επιφύλαξη.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Ευτυχία Αχτσιόγλου, ψήφισε κατά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέας Βορύλλας, επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, ψήφισε κατά.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, επιφυλάχθηκε για την Ολομέλεια.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία.

Κυρίες και κύριοι συνάδελφοι, στο σημείο αυτό λύεται η συνεδρίαση της Επιτροπής.

Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Απόστολος Βεσυρόπουλος, Γεώργιος Βλάχος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Ελένη Βατσινά, Μιχαήλ Κατρίνης, Παρασκευάς (Πάρις) Κουκουλόπουλος. Χριστίνα Σταρακά, Νικόλαος Καραθανασόπουλος, Αφροδίτη Κτενά, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Ελευθέριος Αυγενάκης και Μάριος Σαλμάς.

Τέλος και περί ώρα 16.30΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**